# [Загит Мурсиев](http://kitap.net.ru/mursiev/)

## [ЕЛАН ОЯСЫ](http://kitap.net.ru/mursiev/1.php)

*(повесть)*

Егылдым мин.
Ә дошманым егылмады.
Кем күргән соң егылганын еланнарның.

Хәербар бу урманда беренче мәртәбә йөреми. Ләкин инде ничәнче тапкырга адашып куя. Уйлап караганда, адашырлык урыны да юк, чөнки ул ике юл арасында. Бер юл турыга тау аша үтә, икенчесе сөзәгерәк җир сайлап тауны урап уза. Шушы тауның бер ягында юллар аерыла, икенче ягында яңадан кушыла. Димәк, кайсы гына якка атлама, барыбер юлга килеп чыгарга тиешсең, адашу һич мөмкин түгел. Ләкин башыңа зәхмәт шаукымы эләксә, ике нарат арасында да буталасың икән шул.

Хәербар урманда йөремәгән кеше түгел. Акылы камил, уй-зиһене якты. Кайсы якта ни барын яхшы гына күзаллый. Сумкасын гөмбә белән тутыргач, ул тыныч кына атлап, шуннан килгән идем дип уйлап юлга килеп чыкты. Тик бу бөтенләй икенче юл икән. Әлбәттә, монысыннан да кайтып булыр иде, тик, Хәербар теге юлда куаклыкта үзенең машинасын калдырып киткән иде. Димәк, бер чакрымға якын урман үтәсе бар. Ир кешегә моның авырлыгы юк, ышанычлы итеп ул кире якка атлады. Бер үк вакытта агач төпләренә күз салырга да онытмады – аларның мүклерәк ягы төнгә карый.

Ләкин, байтак йөрегәннән соң урман кинәт ачылып китеп, алдында баягы юлның тагы да шул ук урынын күргәч, гәҗәпләнеп куйды. Бу яктагы табигатьне яхшы итеп күз алдына китереп юнәлешне ачыклагач, янә урманга кереп китте. Менә бу якка барса, нәкъ машина турына барып чыгачаҡ. әнә бит, кура җиләге баскан ялан. Былтыр, адашып йөрегән чагында, нәкъ шуннан үткән иде, димәк, хәзер ул дөрес бара. Атлый торгач, урмандагы кәҗә сукмаклары бергә кушылып, юл сыман нәрсә хасил булды. Хәербар бер урында шушы юл өстенә бөгелеп төшкән юкә астыннан үтте. Ике ботагы ике кулга охшап, урман тынлыгын бозып йөрүчеләргә үч итеп фуражкаларын салдырырга тырышкан сыман, аска тырпайган иде. Бераздан каршыда ачыклык күренде. Һәм.. Бәй, бу бит янә шул ук урын. Инде Хәербарның ачуы да килә башлады, күпме генә йөремә, барыбер кайтырга кирәк бит.

Ир кеше, үҗәтләнеп, янә урман эченә атлады. Йөри торгач, инде бу юлы кирәкле юлга һич ялгышмый чыгам дип ышаныч белән барганда, юл өстендә дуга булып бөгелгән таныш юкә күзенә чалынды. Хәербарның сүгенерлек кәефе булса һичшиксез сүгенеп җибәрер иде. Ул гел әйләнеп йөри һәм инде ничәнчегә бер үк урынга килеп чыга лабаса. Бахыр гөмбәче фырт итеп борылып кире якка китте дә барды. Аның уе болай иде: әгәр бу эз кирәкмәгән якка алып бара икән, димәк, аңа кирәкле җир капма-каршы якта. Бу тапкырында озак кына йөреде Хәербар. Ике юл арасындагы урманның шулкадәр калын булуына гәҗәпләнә башлады. Югыйсә, күптән инде урман ызанына чыгарга тиеш иде кебек. Хәербарга күп-күп гөмбәләр очрый башлады, ләкин хәзер алар кайгысы юк иде. Бүген кайтырга тиеш бит инде ул! Ир кеше ашыга-ашыга урман ерды. Һәм, ниһаять, юлга килеп чыкты. Тик, бу янә шул ук теңкәгә тигән урын иде!

Хәербар нык кына арыды. Вәт бәла, хәзер нишләргә? Бик кыен булса да, яңадан атларга кирәк. Ләкин бу юлы ул шушы урманның ниндидер зәхмәте барлыгын аңлаган иде инде, ничә генә мәртәбә кермә, барыбер адаштыра да тора бит. Димәк, урау булса да юл яхшы. Хәербар шулай итте дә. Әлеге юлдан кире якка карап атлады. Чөнки болай юл чаты якынрак иде, тау төшкәч икенче юлдан кире менә башлады. Бу маневр күп вакытны алса да адаштырмый, шуңа да машинасына якынлашкан саен Хәербарның күңеле тынычлана барды.

Менә соңгы борылыш, өч тармаклы каен – Хәербарның ориентиры. Гөмбә яратучы ир каен янына җиткәндә, бер матур көй ишетелә башлады. Адашып йөри торгач, әллә исәнкери башладым инде, дигән уй да килде башына. Тик ул ялгышмый иде, җыр аерымачык ишетелә.

Ихлас баштан гашыйк булдым,

Язгы ташкын – хисләрем.

Аерма, язмыш, сөюдән,

Аннан башка нишләрем?

Бетәр иде йөрәгемне

Көйдергән көюләрем,

Матур булса мәхәббәтең,

Ак булса сөюләрең.

Хәербар бу җырны берәрсенең радиосыннан ишетеләдер дип уйлаган иде, тик музыкасы юк бит. Сүзләре дә, тавышы да ят, моңача ишетелгән түгел. Ир кеше гаҗәпләнеп алга карады. Менә бер могҗиза: чәчкәле ак күлмәк, зәңгәр кофта кигән бер сылу ауган агачка утырып алган да, бар дөньясын онытып җыр суза.

Гашыйк кеше күңелендә

Гөлләр үсә үрелеп.

Ышаныгыз, гашыйкларга

Бәхет килә күренеп.

Бетәр иде йөрәгемне

Көйдергән көюләрем,

Матур булса мәхәббәтең,

Ак булса сөюләрең.

Гаҗәп матур җыр. Гаҗәп матур тавыш. Йә, кем мондый җырны тыңламый бозырга батырчылык итәр! ә кыз янә сузды. Алдындагы гөмбә тулы авыр кәрзиненнән карашын күтәрде дә, ялбыр каен башлары аша кайдадыр еракка, әллә инде хыялындагы дөньяга карап, җырның соңгы сүзләрен тибрәндерде.

Саф мәхәббәт сафландыра

Безнең тормыш юлларын.

Ходай фатихасы белән

Үтик гомер елларын.

Бетәр иде йөрәгемне

Көйдергән көюләрем,

Матур булса мәхәббәтең,

Ак булса сөюләрең.

Җыр тынды. Моңа кадәр сүрәт сыман басып торган агачлардан янә тын гына кыштырдаган яфраклар коела башлады, әле генә якты, аллы-гөлле кебек күренгән урман ызаны җыр тынуга яңадан көз сагышына тулгандай булды. Хәербар урыныннан торып басты. Аны күргәч, кыз да аягүрә калкынды һәм итәген кагып куйды. Аның күзләре бу кеше яхшымы, яманмы дип сынабрак карый иде.

- Исәнме, туганым!

- Исәнмесез, агай!

Бу кызга Хәербарның җылы сүз әйтәсе килде. Күңелгә ошарлык ягымлы сүз кайдан гына табасың да, таныш булмаган кешегә ничек әйтәсең! Сүз ялгарга Хода үзе ярдәм итте, шикелле.

- Кәрзинең тулган икән. Димәк, кайтып барасың, шулаймы?

- Кайтырга кирәктер инде. Кич булып килә бит.

- Бик матур җырлыйсың, кайдан өйрәндең бу җырны?

Кызның чигәләренә чак кына алсулык йөгерде.

- Бу... ни инде, үзем уйлап тапкан, болай гына җырлаган җыр.

- “Болай гына” димә, акыллым. Бик матур булган. Миңа ошады. Тавышың да бик моңлы, йөрәккә ягымлы икән.

- Рәхмәт, - дип кыз керфекләрен кагып алды.

- Сиңа Мирасимга кайтыргадыр бит.

- Әйе. Ә сезгә?

- Миңа каршы якка.

- Анда авыл юк бит! - дип гаҗәпләнде кыз.

- Ә мин авылда түгел, урманда торам, - дип елмайды Хәербар.

- Белдем, алайса. Сез теге сәер кеше Хәербар агай буласыз. Сезнең хакта сөйлиләр иде шул.

- Әйе, мин урманда яшим. Урманда яшәсәм дә адашып куйдым бит әле, күпме вакытым узды.

- Гәҗәпләнмәгез, - дип кыз елмаеп алды, - Бу урман әйләнбаш дип атала. Сихерле ул. Бөтен кеше адаша.

- Ә син?

- Ә мин бит урман кызы. Урман кызы нишләп адашып торсын инде, - дип үзенең тапкыр җавабына үзе үк куанып кыз елмаеп җибәрде.

- Шулай да исемең бардыр бит, кем буласың инде син?

- Сәбилә.

- Бәй, синең исемең дә хикмәтле икән. Инде үзең турында: “Кара карлыгач микән, сары сандугач микән аны үстергән әнкәсе?”- дип юрарға туры килә. Шундый көнне серле урманда очраған кыз үзе дә серледер әле, әйеме?!

Урман кызының йөзендә сизелер-сизелмәс кенә шәүлә йөгереп үткәндәй булды. Ул эндәшми калды, тын гына сары яфраклар тибрәлүен күзәтә иде. Ә Хәербер күп сүз белән аның теңкәсенә тими, агачлыктан машинасын алып чыкты. Ул шунда якында гына иде.

- Утыр, Сәбилә, илтеп ҡуям.

Хәербарға кире якка барырга туры килсә дә, инде адашуы онытылып, күңеле тынычланып, хәтта кәефе күтәрелгәч, кызга кечкенә яхшылык эшләүдән иренмәде, - чибәркәйне авыл читенә кадәр итеп куйды.

Кечкенә йортына әйләнеп кайткач, тамак ялгады, гөмбәләрен юып пешекләргә салды. Тик күңеле тынычланмады. Нәрсә булганын ул үзе дә аңламый иде әле. Көтмәгәндә килгән шушы тымык, басынкы, әллә нинди хыялларга батыручы хисләрне ни дип аңларга да, ни дип атарга? Матур кызга күзе төшеп күңеле сөенүеме? әллә инде үтте гомер, миңа шул кызга гашыйк булырга да соң инде дип көенүме? Мәхәббәтнең бөтенләй табылмавы бер хәл, шырпы кадалмаган бармак сызламый, ә менә ул ялт итеп күренеп, дөньяда үзенең барлыгын белдереп тә инде син аңа якын бара алмасаң, ул синеке булмаса – монысы инде ачы, әрнүле бәхетсезлек, түз генә. Тик, шулай да Хәербар әле үзен андый бәхетсез итеп тоймады, чөнки Сәбилә аның сөеклесе түгел бит, ул бары тик юлда очраган кыз гына. Очраштыҡ – хушлаштык, шуның бенән онытыштык та. Ләкин бу уйлар Хәербарның үз-үзен алдавына гына охшаган иде.

Хәербар эчәр суын тирән чокырдан ала. Өйдән ерак түгел ул. Чокыр киң булса да, текә, шуңа сыңар чиләк кенә тотып чыга, чөнки кире менгәндә бер кулы белән абагаларга тотынып менәргә туры килә. Текә сукмакның урта бер өлешендә зур карават кадәр ак таш ята һәм аның өсте шома, мүксез. Урман кешесе бүген шул ташка бәйле бер хикмәтне искә төшерде.

Җәйнең ямьле бер көнендә Хәербар ни хикмәт беләндер уйга калып, игътибарсыз гына су алырга төшеп бара иде. Шушы таш янына җиткәч кенә, кинәт бер өер елан күреп, артка чайкалып куйды. Хәербар юкка-барга шөрләп кала торган кеше түгел, тик укмашып яткан зур-зур еланнардан кемнең дә коты алыныр. Куркуын җиңеп, ул агулы кара еланнарны күзәтә башлады. Алар җидәү булып чыкты. Менә ни өчен таш өстенә мүк үсми икән, болар көн саен шомартып торалар шул, дип уйлады Хәербар һәм, шактый вакыт шом ияләрен күзәткәннән соң, ташны сак кына урап узып, чокыр төбенә юнәлде. Шушы көннән соң Хәербар ул еланнар белән еш кына очраша башлады.

Бүген ул кортларын карамакчы иде, ашап алганнан соң шул эшенә тотынды. Аллага шөкер, умарталары сигезгә җитте. Тагы да берничә елдан әйбәт кенә корт бакчасы булачак. Умарта капкачларын ачып корт күчләрен тикшергәндә, Хәербар үзенә күрә бер рухи ләззәт, күңел шатлыгы кичерә. Кулына хәтта бияли-фәлән дә киеп тормый ул, бал кортлары акыллы җан ияләре, хуҗа аларны үзенең компаньоннары кебек кабул итә.

ә бит корт чагудан үлеп курыккан чаклары да бар иде. Менә бүген дә эш вакытында бала чактагы бер хәл исенә төште. Ул заманда күршедә генә корт карарга бик маһир әби белән бабай яши иде. Алар саваплы һәм матур бер гадәтне башкарып килде: ел саен башлап бал суырткач, урам балаларын яңа бал белән сыйлап чыгара иделәр. Икмәккә дә бик туймаган кайсыбер бала өчен бу көн чын бәйрәмгә әйләнә иде.

Хәербар дуслары белән урамда уйнап йөрегәндә, Маһинур әбинең көр тавышы яңгырады :

- Малайлар, керегез безгә бал ашарга! Бабагыз бүген яңа бал суыртты, тәмләп карагыз, - дип боларны чакырып алды.

Киң йорт уртасында олы палас җәелгән. Өч-дүрт малай, кайсы арада килеп өлгергәннәр диң, аяк бөкләп утырып та алганнар. Маһинур әби яңа килгән кунакларны да урнаштырып беткәч, өеннән зур кәстрүл белән бал күтәреп чыкты. Аны тирән-тирән тәлинкәләргә бүлгәч, олы итеп телеп ап-ак, тәмле икмәк бирде.

“Егетләр” озак кыстатып тормадылар, әлбәттә. Маһинур әбиләренең барсына да бал, икмәк өләшеп беткәч, бер әйтүе булды агач кашыклар эшкә кереште.

Гаҗәп нәрсә икән ул – бал. Үзе сап-сары, үзе үтә күренгән шикелле. Аш кебек тиз генә ашап та булмый, сузыла да сузыла, бәрәкәтле ризыкны тамызып ашау килешми бит инде. Аның каравы, тәмлелеге...

Ак икмәк белән татлы балны бик шәп кенә мендереп утырганда, Хәербарның баш очында корт безелдәде. Аннан курыкмаска, чәбәләнмәскә кирәклеген малай белә инде, шуңа ул кашыгын күтәргән килеш тын калды. Әмма бал корты һичбер гаепсез Хәербарның түбәсен генә чакты да куйды. Малай чәнчешеп авыртуга елап җибәрде, шунда ук янына Маһинур әби килеп җитте.

- Елама, улым, елама! Корт чакканнан бер зыян да юк. Шифа гына ул. Менә хәзер энәсен алам да авыртуы да бетәр.

Машинка белән кыркылган чәч арасыннан корт энәсен әби тиз тапты һәм малайның үзенә күрсәтте. Минут та үтмәде ул яңадан бал чөмерә иде. Әмма: “Нигә бу корт мине чакты, монда миннән башка да балалар күп бит?”- дигән сорау сабый күңелендә торып калды.

Азак, ягъни мәсәлән, үсеп гомер иткән чорда, Хәербар шуңа игътибар итә килде: ул кайда гына булмасын, нинди эш-вазыйфа үтәмәсен язмышмы, очракмы, әллә бер тылсымлы көчме аны һәрвакыт ниндидер аерым тамга белән билдәләп башкалардан аерып куя торган иде. Һәм ул беркайчан да “бушка” ашамады, теге бал корты шикелле тормыш анардан һәрнәрсә өчен хак алып торды.

Хәербар күп сынаулар үтте. Тиктормаста бәла бар, диләр. Дәваханәдә табиб булып эшләгәндә, институтта алган белемнәрен аз күреп, халык медицинасын, дару үләннәрен, энә кадап һәм бал корты агуы белән дәвалау ысулларын өйрәнде. Ахырда медитация белән дә мавыгып китте. Авыруларны дәвалаганда ул шушы белемнәрен куллана башлады. Һәм шуның белән “янды” да. Ялгыш диагноз билгеләп, кешене үтереп куйды. Үзенең ялгышу сәбәбен ул соңрак, “Психиканы дәвалау сәнгате ” дигән китап укыганда, аңлады. Анда акка кара белән: “Бервакытта да үзеңне докторга санама” дип язылган иде. Әйе, медитация шундый нәрсә, файдасы йә тия, йә юк. Йә кешенең хәлен җиңеләйтәсең, йә организмын тагы да ныграк какшатасың. Бу ысул – дәваханәдә дару язып утыру түгел, һәркемгә дә бер үк нәрсә ярамый. Монда чаманы белү мөһим. Тәҗрибә дә озак еллар буена җыела. Ә Хәербар мин беләм, мин бу кешене терелтә алам, дип уйлап, үзенә артык ышанып, ялгышлыҡ эшләде.

Шуннан ни булдымы? Хәербарның кыланышын үзенең бөек әсәрен утка ыргыткан Н.В.Гоголь менән чагыштырырга була. Бер телевизион тапшыруда язучыны бичара дип атадылар, янәсе, ул ярлы булган, гомерен багышлаган эшенең беркемгә дә кирәксезлеген аңлап, әсәрне утка ташлаган. Тик монда кем бичара бит әле?! әлеге кебек ул заманда да: “Синең повестларыңны без аңламыйбыз, әллә нәрсәләр бутыйсың, бу әдәби әсәр түгел – саташу бит”, дип әйтүчеләр булгандыр. Шуңа да язучы: “Шулай шул, ни өчен мин менә шул мәхлүкләр өчен язам соң әле? Алар берәр нәрсә аңлый торган кешеләрмени?! Мин аларны аңлырак, рухи яктан баерак булсыннар дип тырыштым, кадалып кына китсеннәрче моннан ары. Шул аңралар белән булышканчы, янсын әйдә!”- дигәндер.

Хәербар да шулай эшләде. Әсәрен түгел, моңача яшәгән елларын утка яккандай итте. Ягъни үз өстенә төшкән гәепкә җавап итеп, барнәрсәне ташлады да китте. Гоголь шикелле, кешеләрдән ваз кичте, күңеле кайтты. Шәһәрдән китеп, кайчандыр урман каравылчысы яшәгән иске өйгә килеп яши башлады. Бал кортлары, кәккүк тавышы, иртәнге кояш, урман һавасы аның иптәшләре булды. Әмма имеш-мимеш таратыу өчен адрес кирәкми икән. Хәербарның дәвалаучы, медик һәм медиум икәне бу якларда да билгеле булды. Тик авыл халкы медиум дип тел сындырмый - сихерче диде дә куйды. Һәм, юк-юк та, Хәербар янына мосафирлар килеп чыккалый иде.

Ялгыз ир кортларын карап бетерүгә юлда тарантаслы ат күренде. Хужа, битлеген салып, килүчене каршылап алды. Чынлап та, бу кешенең Хәербарга килүе гаҗәбрәк иде. Авыру түгел бит, тазалыгы ташып тора. Мирасимнан арырак утырган Березняки дигән урыс авылы попы Серафим Суханов булып чыкты ул. Атакай үзе дә вазыйфасы өчен сәеррәк кеше иде: стильный прическа, модалы галстук, зиннәтле костюм, джинсы чалбар, җирән сакаллы һәм озын гына гәүдәле кеше, тагын да бер күзгә ташланганы – сары портфеле. Карап торсаң, поп түгел, ә ниндидер галим яки рәссам дип уйларлык. Җитмәсә, йомшак, итәгатьле һәм шул ук вакытта кешене ышандырып сөйли белүе ни тора. Шулай да бу адәмнең иң күркәм җире – зур зәңгәр күзләре булгандыр. Укымышлы, акыллы узаман булуына карамастан, күзләре беркатлы сабый карашы белән бага. Тик шулай да аларда тирән сагыш яшенгән кебек.

Ә бит киресенчә булырга тиеш сыман. Менә Хәербар күпме җәбер, гаделсезлек күрде, хатынын югалтты, дөньялыктан ваз кичте, болар үз эзен калдырырга тиеш сыман. Ә аның күзләре шуклык уйлаган малай күзләре кебек чая һәм шат карый.

әйе, ул үпкә, үчләшү, боеклык кебек нәрсәләрнең юшкынын да калдырмый күңел төбеннән кырып ташларга көч тапкан кеше. Медитация үз-үзеңә идарә итүдән башлана. Ә буйга Хәербар уртача. Шулай итеп, тышкы яктан бу ике адәм бер-берсенә мәк бөртеге кадәр дә охшамаган булсалар, рухи яктан алар бик якын иде. Икесе дә дөньяның алдын-артын күргән кешеләр.

Христиан дине әһеленең мөселман кешесенә йомышы чыннан да гадәти түгел икән. Башка кешегә “сын мой” дип эндәшкән поп Хәербарға “коллега” тип мөрәҗәгать итте.

- Әйтегез әле, Сезне күрәзәче, диләр, шул дөресме?

- Анысын Ходай белә булыр.

- Дөрес. Ходайдан узып берни эшләп булмый, барысы да аның ихтыярында. Ләкин Сезнең хакта төрле сүз йөри.

- Мәсәлән?

- Сезне дәвалау сәләтенә ия, диләр. Сихыр кайтару да кулыгыздан килә икән.

- Мин бик интеккән кешеләргә мөмкин булган кадәре ярдәм итәм, әлбәттә. Тик үз мөмкинлекләремне мин һич күпертеп күрсәтергә теләмәс идем.

- Акыллы сүзләр. Ходайдан узып вәгъдә бирү – алдашудан яман. Хәер, мин үзем дә монда шәхси үтенеч белән түгел, ә приходка төшкән хурлык һәм казадан борчылып килгән идем.

- Йә, алайса, бирегә кадәр килгәч, сөйләгез инде. Тыңлап караганнан зыян булмас.

- Хәербар әфәнде, безнең храм бик күңелсез хәлгә тарыды: күз карасыдай саклаган иконаларыбызны урлаганнар. Милиция бурларның эзенә төшә алмый. Бәлки, Сез ярдәм итә алырсыз.

Хәербар кунагына бер минут сабыр итәргә кушып, өеннән ике урындык алып чыкты. Ирләр кара-каршы утырдылар, Хәербарның өйрәтүе буенча, гәүдәләрен төз тотып, бармакларын аралаштырып кул тотышып тын калдылар. Хуҗа кеше кунагына югалган иконаларның берсе турында уйларга, шуны күз алдына китерергә кушты. Шактый тын торганнан соң, Хәербар күзен ачып телгә килде.

- Серафим атакай, иконаны ике бәндә урлаган. Сез аларны беләсез. Берсе христиан түгел. Аның белән яңарак кына танышкансыз.

Поп дулкынлана иде шикелле, тамак кырып алды:

- Моны ничек белдегез соң?

- Сез белгәнне уегыздан укыдым.

Кунак гаҗәпләнеп башын чайкап куйды, әмма артыгын сорашмады. Тик Хәербарның сүзе калган икән әле.

- Миңә шунысы гаҗәп тоелды, Сез белгән дәһри адәмне мин дә беләм, ахрысы. Ә бит миңа бу якта бик аз кеше таныш. Димәк, аны исәпләп чыгарырга була. Ләкин бу сиземләвем бик томанлы булды, ныклап ышанырлык түгел.

Сәбилә Хәербар белән очрашканнан соң үзендә рәхәт җиңеллек тойды, күңелендә шатлык учагы кабынгандай булды. Хәтта көзге болытчан көннәр яктыра төште кебек. Баштараҡ ул әнә шулай күтәренке кәеф белән йөреде, башка берни дә юк. Ләкин тора-бара ул үзенең күңелендәге шушы рәхәтлекнең кайдан килгәнен аңлый башлады: баксаң, ул урманда яшәүче сәеррәк кеше турында еш кына уйлый икән. Көн артыннан көн узды, ә аландагы очрашу онытылмады. Ир хатынына башка кеше турында уйлау - оят һәм гөнаһ. Ә менә Сәбилә гөнаһын да сизми, оятын да тоймый. Ни өчен? Хатын үзен алай әдәпсез заттан санамый, киресенчә, үз-үзенә бик таләпчән була иде. Ә хәзер күр син аны, үзгәрде дә куйды. Күрәсең, мәхәббәт – күктән иңгән хис, җир кануннарына буйсынмый.

Мәхәббәт?! Анысы тагы нинди сүз? Йә Ходай, кайдан нинди мәхәббәт ди ул? Бер күргән, юньләп белмәгән дә кешегә гашыйк булып буламы? “Була!”- ди каударланып күңел. “Күзең төшкән кешеңнең биографиясын өйрәнгәнеңне мәхәббәт көтеп тора дисеңме?”

Ярый, шулай да булсын, ди, ә ир?! Габитны яратамы соң ул? “Яратмыйм” дип әйтергә намусың җитәме? Алайса, ни өчен кияүгә чыктың? Беркемне дә көчләп бирмиләр, һәр кыз үзе ошаткан егетенә мин аны яратам, ул минем бердәнберем дип уйлап бара. Сәбилә дә шулай чыкты, шикелле. Соң, хәзер ни үзгәрде? Үзгәргән икән шул. Егет белән кыз булып йөрегәндә Габит аны тукмамый иде, әшәке итеп әрләми иде. Яхшы сүз урынына “минем аңгыра”, “минем пумала баш”, якты хисләр урнына тупас көчләү торып калгач, мәхәббәт дигән нәрсә томанга әйләнеп кенә эри икән лабаса. Бигрәк тә кояш чыгып куйган очракта.

Кояш?! Сәбилә әллә Хәербарны кояшка тиңләштереп куйды инде. Охшашлык бар бит әй. Ул агайдан да ниндидер җылылык, яктылык сирпелә сыман. Нибары бер күрештеләр, әмма инде ничә көн күңелдә рәхәтлек саклана.

Уйлый торгач, Сәбилә бер нияткә килде, ә ни өчен “аны” тагы бер күрмәскә! әле мөмкинлек бар, гөмбәгә дип чыктың киттең! Азак соң булыр.

Кыюлыктан курыккан – мескенлеккә юлыккан, ди иде аның әнисе. Беркөнне кыюлыгы җитеп сикереп торды да чыгып та китте Сәбилә. Хәербар кул арбасы белән таш ташып маташа иде. Кыз үзенең килгәнен белгертми, ерактан күзәтеп утырды. Ни эшләргә белмәде ул. Шуңа тагы да беренче очрашуга әйләнеп кайтты. Ул чакта Хәербар урманнан җыр тавышына килеп чыккан иде бит. Бу юлы да шулай итик. Сәбилә күңеленнән җыр сайлады. Һәм менә көзге аланда ягымлы, йомшак, әмма шактый көр тавыш агыла башлады.

Бар тирә-як искитәрлек матур,

Күрче, гөлләр ничек шатлана,

Гүя дөнья – тоташ бәйрәм булган,

Бар җиһанда бүген тантана.

Нигә алай дисәң, сер түгел ул,

Сәбәпләре яхшы күренә:

Син янымда бүген, син янымда –

Шуңа күңелем күккә үрелә.

Бәхет – мизгел, бик тиз үтә, димә,

Без кадерен аның сакларбыз.

Кирәк булса, куллар тотынышып

Каз юллары буйлап атларбыз.

Хәербар урман аланында агылган җырга сокланып, эшеннән туктап калды. Тиз таныды ул бу тавышны һәм гаҗәпләнмәде. Сәбиләдән башка кем көзге урманга барып җырлап йөрсен. Гаҗәпләнмәде һәм азаккача тыңлады. Шуннан кызга каршы атлады. Ә Сәбилә бер бәйләм көзге яфрак күтәреп аңа каршы килә иде. Юк, алар кочаклашмады, кул биреп күрешмәде, хәтта якынаймадылар. Бер-берсенә ике адым калгач, туктап куйдылар.

- Эшсез кеше эш калдыра, шулаймы, Хәербар абый? - диде Сәбилә.

- Ашау эш калдырмый, дигән сүз дә бар.

- Бар. Ләкин мин ашамлык түгел бит.

- Түгел, тик көтелгән кунак тансык ризык белән бер инде ул, туганым.

- Димәк, син мине көткән идеңме, Хәербар абый?

Ир кеше уңайсызланып китте: сүзеңне чамаламый сөйләшсәң, кыз күңелендә әллә нинди оеткы салып куюың бар, дип шелтәләде ул үзен эченнән.

- Гөмбә җыясыңмы тагы? Бик ераклагансың кебек.

- Анысы сәбәп кенә. Нигәдер күрәсем килеп, күңелем

атлыгып тик тора бит. Түзмәдем.

- Ярый. Алайса, мин сине үземнең патшалыгым белән таныштырам.

- Ах! Бу кызык. Күрсәт әйдә. Ә син, Хәербар абый, суны кайдан аласың, якын-тирәдә елга-күл күренми бит.

- Бар минем чишмәм. Еланлы чокыр дип атыйм мин аны. Беләсеңме, шул чокыр эчендәге таш өстендә җәй көне беръюлы җиде елан күрдем.

- Ай, алай булса, без анда бармыйк, мин куркам.

- Ий куян йөрәк, курыкма, мин яныңда бит.

Сөйләшә-сөйләшә болар чокыр янына җитеп, сак кына төшә башладылар. Кинәт кызның аягы таеп китте һәм ул таш өстенә ава башлады. Хәербар алга ыргылды һәм бер аягы белән ташка басып, егылып барган кызны тотып калды. Сәбилә сугылмады, тик ике кулы белән ташка гына таянып өлгерде.

Чокыр төбендә чыннан да гаҗәп күренеш иде шул. Мул гына сулы чишмә ургылып чыга. Төбендә ак ташлар ялтырый. Тешләрне сындырырлык салкын су берничә адым гына аска ага да, җир тишегенә кереп югала. Шулай булгач, монда чишмә барын белүче дә аздыр ул.

Чокырдан чыккач, Хәербар кунагын өйгә кыстады. Кешене чәй эчерми җибәреп буламыни.

- Бу нинди чәй, үзе ачы, үзе тәмле кебек. Беркайчан да мондый чәй эчкәнем юк, шикелле, - дип кызыксынды Сәбилә.

- Бу үлән чәе, туганым.

Хәербар урыныннан торып бер уч үлән алып килде.

- Син менә бу үсемлекне кара. Күргәнең бар идеме?

- Бар.

- Әйе, сезнең якта үсә икән шул. Беләсеңме, менә шул үләнне эзләп мин күпме дөньялар кичтем, булмаган җирем калмады, әмма сезнең якта килеп таптым. Бу - гомерне озайта торган үлән. Мин аны кешеләрне дәвалаганда кулланам. Яшәр өчен урын сайлаганда, кем белә, менә шушы хәзинә мине бирегә тартмады микән.

Им-томчының хәбәре никадәр мөһим булмасын, хатын-кызның үз акылы шул. Ул бөтенләй икенче сорау биреп куйды:

- Хәербар абый, ни өчен син ялгыз, гомер буе өйләнми яшәмәгәнсеңдер бит?

- Әлбәттә. Бар иде ул минем сыңар канатым. Тик, миңа авыр чакта ташлап китте.

Бу хакта сорашуның әрсезлек икәнен кыз үзе дә белә, ә менә тел сөяксез.

- Әгәр дә ул яныңа килсә, кабат бергә яшик дисә, кабул итәр идеңме?

- Юк. Дөньяның асты өскә килеп Хуҗа ишәккә, ишәк Хуҗага әйләнсә дә кире кавышырга риза булмас идем.

Мәзәк кешенең мәзәк сүзеннән Сәбилә көлеп җибәрде. И-и, бала, дип сыкранып куйды Хәербар. Нигә алай әле, бәндәнең бәхетле чагында мин аны кызганып утырам? дип уйлады үзе. Чөнки кеше бәхетле булганда, бар хәсрәтен онытып күңел ачканда аның бар самимилеге, дөнья кырыслыгына җайлаша, үз-үзен саклый белмәве күренә. Мондый адәм чыннан да үз күңелен ятларга бик ачып бармаска тиеш.

Кызык, шул минутта татар телен су урнына эчкән Хәербар үзе өчен кечкенә бер яңалык ачты. “Күңел ачу” дигән сүз кәеф-сафа кору, шатлык белән ял итү дигәнне генә аңлатмый икән. “Күңел ачу”- күңел ачу дигән сүз икән бит. Менә әле Сәбилә Хәербарға күңелен ачты. Ул эчкерсез, һич тупасланмаган, үз эченә йомылмаган хәйләсез бер җан икән. Кызның болай ихласлыгы аның Хәербарга ышануы, анардан бары тик яхшылык кына көтәргә мөмкин булуын аңлавы иде шикелле.

Кунагын озата чыкканда Хәербар түзмәде, берничә сорау бирде. Югыйсә, сылу аңа торган саен ныграк ошый бара, ә ул бу кыз турында берни дә белми диярлек.

- Сәбилә, авылда нинди хәлләр бар? Гаиләңдә барысы да иминме?

- И-и, бездә көн саен бер яманлык инде ул. Бәла өстенә бәла. Иремнең агасы Фандас төрмәдән кайткан иде. Шуннан бирле яшәве бигрәк авырлашты. Болары аның “шаярып” вак-төяк җинаять эшләсә, анысы җинаятьне үзенә кәсеп итеп алган. Күмәкләп эчә башласалар, алардан тукмалмый котылу сирәк эләгә.

- Яхшы түгел икән. Арада андый кеше булуы хәтәр шул.

- И, абый, син шулай дисең, белсәң иде минем нинди тормышта яшәгәнемне... Син менә җиде елан күрдем дисең, ә мин ул еланнарны көн саен күрәм кебек. Йә, Хәербар абый, хуш. Рәхмәт сиңа...

Сәбилә җиңел-җилпе атлап урман юлына төшеп китте. Ә Хәербар аңа сокланып та, кызганып та калды. Чиркәү талаучыны “безгә таныш кеше” дигән иде ул попҡа. Менә ничек “таныш” икән ул кара йөз. Их, Сәбилә, Сәбилә...

Тәрәзә төбендә кыз калдырган яфраклар ята. Алар көз кояшы нурларында кызыл ут булып балкый. Әйтерсең, усак, каен, элмә яфраклары түгел, ә бер өем йөрәк яна...

Хәербар исеменә акча килергә тиеш иде. Аның бер дусты заводта зур гына вазифа били. Шул үзенең заводыннан спонсор ярдәме оештырырга вәгъдә биргән иде. Янәсе, кортчылык буенча фермер хуҗалыгы булдыру һәм соңыннан шунда (ягъни, биредә) бал җитештерү өчен. "мма вәгъдә ителгән акча һаман да юк икән әле. Болай булса, булуы да икеле.

Килгәч-килгәч, Хәербар таныш табиб янына да кереп чыгарга булды. Хафизулла терапевт булып эшли, әмма, Хәербар кебек үк, халык медицинасы, дару үләннәре белән дә кызыксына иде. Ә шөгыльләре иш кешеләр бер-берсенә тартылучан була, белем-тәҗрибә уртаклашмый яшәп булмый бит.

Хәербар табиб кабинеты ишеген какканда, туры килүен әйт син, Сәбилә анда приемда иде. Бер-берсен күрүгә икесенең дә йөзләре яктырып китте. Хәербар дусты белән күрешеп аз гына сөйләшеп алгач, кыз белән бергә кайтырга чыктылар. Баштарак чит-ят кешеләр шикелле аз сөйләшеп кыенсыныбрак барсалар да, тора-бара телләре ачылып китте.

Мирасим район үзәгеннән ерак. Әгәр ул ике мәртәбә ераграк булса, бу икәүгә тагы да яхшырак булыр иде. Ничектер сүз уңаенда Хәербар шушы авылның исеме турында сорап куйды. Янәсе, нинди сүз ул, һич аңларлык түгел.

- Ничек инде аңларлыҡ түгел: Мирасим – Мирасым бит инде ул. Рәсми документтарда русча язылгач, безнең халык та шулай әйтә башлаган. Мондый хәл адым саен.

- Дөрес, мондый мисалларны күп китерергә була. Кызганычка каршы, дип әйтик. Ана бит, Кайры авылы Каирово булып йөри, Абыз – Абызово, Көраеш – Круш, ә әгерҗә Кирзә булып киткән. Дөрес исемен югаткан дисәң дә була.

- Шулай шул.

- Кызык, ә ни өчен Мирасым соң? Аның берәр аңлатмасы булырга тиештер бит инде?

- Бар, әлбәттә. Моны авыл халкы яхшы белә.

- Алайса, әллә сөйләп бирәсеңме?

Сәбиләнең, билдәле инде, Хәербар белән сөйләшәсе килә иде. Шуңа ул ике соратып тормады.

- Иң тәүдә безнең авыл урнына бер карт килеп утырган. Хәер, ул, бәлки, карт та булмагандыр, картлар түгел, ә ата йортыннан олы уллар башка чыгучан була, без нишләптер борынгы адәмнәрне “бабай” дип кенә сөйләргә өйрәнгәнбез инде. Менә шул кешенең өч улы булган. Авылыбызга нигез салып җибәрүче иркен яшәгән, күрәсең. Чөнки башкортлар баш күтәргән елда ул бер отрядка күп кенә азык-төлек, олау биргән икән. Бола бастырылгач, каратель отряды килеп бабайны кулга алган. Шунда ул: “Их, мирасым кала, мирасым кала бит!”- дип сыкранган диләр. Халык бу хакта болай фикер йөртә: янәсе, болгавыр заман булгач, авыл бабасы алтын акчаларын чүлмәккә тутырып күмеп куйган. Бу хәзинә әле дә табылмаган диләр.

Ә минеңчә, карт уллары өчен борчылган кебек. Шуларны мирасым дип атаган, шикелле. Шушы өч егеттән авыл халкы ишәя башлый. Соңрак монда сөргеннән, төрмәдән качкан кешеләр килеп сыена – урман төпкеле бит. Тагын да бу җирдә кулакка чыгарылганнар, репрессиягә эләккән бичаралар, ә соңыннан урман эшенә вербовка буенча килүчеләр төяк тапкан. Шуңа да безнең авыл халкы бик чуар: укымышлы, әдәпле адәм белән күрше генә хөрәсән ялкавы, йә булмаса карак, җинаятьче яши. Менә шундый ул Мирасим легендасы. Гомүмән, безнең авылга бәйле риваятьләр күп ул.

- әллә тагы да берәрне сөйлисеңме? - дип сорады Хәербар. Ул кызыксынучан кеше иде, җитмәсә, Сәбиләне һич ялыкмый көн буена тыңларга әзер. Яныңда шундый кеше булганда, нинди рәхәт икән. Хәербар әнә шулай беренче кат үзен күңеленнән булса да кыз белән янәш куйды. Ә Сәбилә, үзеннән өлкән кешенең игътибар белән тыңлавына канәгать булып (өендә аны кем тыңлаган!), дәвам итте.

- Минем Янган урамда яшәвемне беләсеңме ?

- Юк.

- Менә шул Янган урам турында сөйлим алайса.

- Бик хуш.

- Борын заманда булган хәл бу. Мирасим авылы мулласы Җиһандар бабай кайдандыр кайтып килә икән. Кичләтеп барган мәл. Кинәт моның аты “шып” итеп туктап кала. Бабай шомланып тирә-ягына каранса, бәләкәй генә түгәрәк күл күрә. Пәри күле дигән урын була бу. Ни өчен халык шундый исем кушкан дисәң, ялгыз йөргән кешегә бу тирәдә өйрәкләр күренә, имеш.

- Тик, Җиһандар күзенә пәри түгел, ә изге затлар күренә. Унике мулла күл читендә түгәрәк ясап утырышкан да нәрсәдер уйлыйлармы, гәпләшәләрме икән. Юлчыга алар кул изи:

- Кил әле монда, Җиһандар кордаш, - диләр.

Бабайның тубыклары калтырый, эченнән догаларын укырга керешә. Тик аңа карап кына болар юкка чыкмый – шайтаннар түгел, муллалар бит. Шулай дер калтырап килә ул урман ияләре каршына. Аяк бөкләп яннарына утыра, бергәләп дога кылалар. Шуннан соң арадагы иң олы мулла сүз башлый:

- Йә, Җиһандар кордаш, илдә нинди хәлләр бар, барысы да имин-аманмы?

- Аллага шөкер әле. Тырышкан бәндәгә Ходай ризыгын биреп тора.

- Иншаллаһ, артабан да шулай булсын.

- Шулай булсын, амин.

Аксакал бераз эндәшми тора, күзен кысыбрак Җиһандарга текләп карый.

- Син Мирасым авылында мулла бит әле?

Сәбилә сүзен өзеп Хәербарға эндәште:

- Күрәсеңме, абый, ул мулла авылны “Мирасым” дип атаган, “Мирасим” димәгән бит.

- Йә-йә, шуннан соң ниләр булган?

- Шунан ни, Җиһандар мулла курка-курка җавап тота икән:

- Әйе, - дигән ул. – Иманым кушканны ихлас күңелдән башкарып яшәмәктәмен.

- Хуш. Шулай дип белик. Тик, авылыгызда тәртип юк икән. Имансызлар күбәйгән, биш намаз, ураза калдыру гына түгел, мәчеткә бөтенләй йөрмәүчеләр дә бар икән. Зина кылучы хатын хакында да мәгълүмлебез, адәм җаны кыючы да булган. Болар өчен җаваплылык сиңа төшмиме соң?

- Аңлыйм, кем, хәзрәт, гәеплемен. Тик әйтергә рөхсәт итегез, безнең авылга элекке заманда качкылар нигез салган. Шуннан ары каторжаннар килеп утырган. Гомумән, кырыс халык, - ди икән. Ягъни мин сөйләгәнне сөйли инде. – Җитмәсә, аю-бүре арасында яшиләр, һәркемдә корал, - ди мулла. Агач мылтык та елына бер атыла бит, мондый халыкны итәгатькә утыртуы авыр. Җиде буыннан соң бавыр алышына, ә боларның җитмеш җиде буыннан соң да кылыклары үзгәрмәс, мөгаен.

- Барысын да беләбез, тик синең эшең кыенлыкларга зарлану түгел, ә Илаһыбызга хезмәт. Әлегә бу хезмәтеңнең җимешләре ачы дияр идем мин. Шуңа да Ике Дөнья Хакимы сезнең авыл халкыннан риза-бәхил түгел. Һәм ул җәза җибәрмәкче. Әнә шул җәзаны җиңеләйтүне сорап ничек итеп Ходайга үтенечебезне җиткерергә уйлашып утырган чагыбыз. Тиздән сезнең авылга бәла килер. Бар, кайт, һәм халыкны тәртипкә күндер, аңласыннар.

Җиһандар карт, ишеткән-күргәннәреннән исәнкерәгән килеш, урыныннан тора башлый.

- Тик аң бул, монда ни күрүең турында беркемгә дә сөйләнмә. Әгәр кемгә дә булса җиткерсәң, өч көн дигәндә җаның белән хушлашырсың, - дип кисәтә Җиһандарны карт мулла.

Легенданың тәэсире астында уйланып икесе дә күңелләренә ниндидер фәһем бикләп куйды. Шуннан бала сыман эчкерсез Сәбилә яңадан телгә килде.

- Ярый, Хәербар абый, хәзер син бернәрсә сөйләп җибәр инде. Сине бит серле адәм, диләр, бер сереңне ач инде, зинһар!

- Юк, Сәбилә, минем бер серем дә юк. Үз белемемне мин һәр теләгән кеше белән уртаклашам. Ә сиңа икенче нәрсә сөйлисем килә. Беләсеңма, мин сиңа шигырь сөйлим! Синнән күреп мин дә уйлап караган идем, ошар микән.

Сәбиләнең күзләре ялтырап китте.

- Ай, Хәербар абый, чынмы?! Ярый, алайса, сөйлә тизрәк.

Хәербар бермәл икеләнеп уйланып торды. Ләкин авыздан сүз чыккач хәзер инде “юк, сөйләмим” дип торуы килешми иде. Һәм ул башлап җибәрде.

Нигә әрни йөрәк? Нигә әрни?

Ниләр эзләп нәрсә даулый ул?

Адашкан шул офык артларында

Язмыш саранлаган данлы юл.

Шатлыкларны эскәк белән чүпләп

Яшәвемнән хәзер ни файда.

“Яшәдем!” дип азак бер әйтерлек

Кыю эшләр, иҗат, дан кайда?!

Шанлы юллар эзләп йөри торгач

Эләгәбез, ахры, тозакка.

Өметләрне язмыш бикләп куйган

Ачылмаслык тимер йозакка.

Инде хәзер йөрәк чатнатырдай

Хисләрне син, күңел, эзләмә.

Үкенечле җаным мәҗбүр булып

Картлык каршысында тезләнә.

Юкка әрни йөрәк. Юкка сыкрый.

Гомер башын булмый кабатлап.

Яшьлегемә каерылып карап,

Гүр ягына барам аксаклап.

Шигырь тәмам. Сәбилә эндәшми. Аптырагач, Хәербар гаҗәпләнеп үзе сорап куйды:

- Ошамадымы әллә?

- Юк! Ошамады! “Гүр яына барам аксаклап”. Бу сүзне кайдан таптың, ничек телең әйләнә. Син картмы? Сит аксакмы? Их, Хәербар абый, күңелемне әллә нишләттең...

Кызның күзләрендә яшь ялтырады. Менә сиңа кирәксә, уеннан уймак.

- Соң, бу бит метафора. Ягъни – чагыштыру. Бу очракта аксак сүзе кешенең күңеле бөтен түгел, борчулы чагы дигәнне аңлата, бары шул, - дип акланды Хәербар.

- Метафора, имеш. Метафораларыңның фаралары якты янсын алайса. Ә синеке сүнеп бара. Беләсеңме, Хәербар абый, фәрештә адәмнәрне парлаганда бер уңганга бер ялкау, бер дәртлегә бер сүлпән, бер акыллыга бер тиле, бер сабырга бер дуамал, бер матурга бер ямьсез, дигән. Бәлки, бер моңлыга бер гамьсез, бер моңсуга бер шаталак дип тә әйткәндер. Ә без икебез дә моңлы булсак, бик күңелсез булыр бит, гомерләребез моңаеп та елашып үтәрме?

Хәербар ятьмәгә эләккән кош шикелле ачынып куйды. Йә Хода, нишләде ул, бу кызны үзенә гашыйк итеп куйды түгелме - “икебез” дип кушып сөйләнә башлады бит. Соң, ире бар ләса. Булмаган хәлдә дә, берсенә унтугыз, икенчесенә кырык дүрт яшь. Нинди пар инде алар!

Юк, Хәербар бәхетеннән баш тартмас иде. Менә шул кызны назлап күкрәгенә кысар өчен әлләниләр бирер иде... әйе, бер ел Сәбилә белән бәхетле яшә дә үл, дисәләр, уйлап та тормый риза булыр иде. Тик... Хәербар эгоист түгел. Ни өчен ул Сәбиләнең тормышын бозарга тиеш? Нинди хакы бар! Ахмак баш, бу кыз миңа ошый, дип ни өчен ул аны уйлады, сагынды, көтте, очрашу теләде. Киресенчә эшләргә кирәк иде бит.

Болар шактый вакыт тын бардылар. Иске “Жигули” авылга якынлашты. Шул арада Сәбилә дә тынычланып өлгергән иде. Авыл күренгәч, кыз, тәрәзәгә ымлап, Хәербарға эндәште:

- Әнә, күрәсеңме, безнең урамда нинди карт тупыллар утыра. Янгыннан соң утыртканнар. Җиһандар мулла Пәри күле буенда серле кешеләр күргән җәйдә урам тоташ янып бетә. Давыллы, котсыз көн була ул, өйләр каен тузы шикелле дөрләп кенә китә. Берничә сәгать эчендә урамнан күмер өемнәре генә торып кала. Халык хәтта әйберләрен дә чыгарып өлгерә алмый. Дөрес булса, теге уйнашчы хатын белән кеше үтерүче ир дә безнең урамнан булганнар ди.

Сәбилә шуларны сөйләп өлгерде. Бәхеткә каршы, ул шуны белми иде: зина кылучы хатын аның кайнанасының картинәсенең картинәсе була, ә кеше үтерүче – мәрхүм каенатасының картәтисенең картәтисе. Белсә, нечкә күңелле кыз ни эшләр иде икән. Ә Хәербар сорап куйды:

- Җиһандар картка ул-бу булмаганмы соң?

- Җиһандаргамы? Эчтәге сер без шикелле бит ул, түзмәгән, карчыгына сөйләгән. Өч көннән соң тиктомалдан үлеп куйган.

Хәербар Сәбилә артыннан бераз карап торды да газга басты. Әллә нинди хәерсез көн булды бүген. Акчасыз калуы җитмәгән, бу кыз да күңелне урнынан кузгатып, чайпылдырып китеп барды. Ярый, хәерлегә булсын. Ә кәеф... Җылы өенә кайтып тәмле чәй эчәргә утырса, барысы да һәйбәт булачак.

Серафим Сухановның Хәербарга төшкән йомышы чынлап та аларның бу вакытта бердәнбер уртак танышлары булган Фандаска барып тоташа иде. Хәер, Хәербар ул адәм турында Сәбиләдән ишетеп кенә белә, ләкин шул кабәхәтнең “якынның” якыны булуы күңелне болгатып тик тора. Ялгыштан шакшы су эчкәндәге шикелле.

Фандас бу мәлдә үз гомеренең бәхетле минутларын кичерә иде. Караклыгы өчен утырган җиреннән вакытыннан алда иреккә чыгардылар, кесәдә акча бар. Шуңа да Мирасимга кайту белән эчәргә кереште. Шулай, багана саен туктаган эт шикелле, һәр танышы саен кереп эчеп йөргән көннәрендә, Березняки авылында Каблук дигән кеше белән табындаш булып, танышып киттеләр. Буйга бәләкәй булып, бераз бөгелеп йөргәнгәме, әллә инде шым һәм астыртын булгангамы шушындый исем биргәннәр аңа. Менә шул Каблук белән бер уйнашчы марҗа йортында чираттагы шешәне бушатып утырганда, тегесе бик зур сер итеп “эш” барлыгын әйтте. Үзе бик җиңел, үзе төшемле эш икән. Мондый бәхет гомергә бер эләгә, ризалашмасаң шыр тиле булырсың.

Фандасның әле бераз акчасы бар иде, ләкин ул мәңгелек түгел бит. Акчаның артыгы да булмый. Иң мөһиме, “эш” бөтенләй хәвефсез, этем дә сизәсе түгел. Барасы да аласы.

Тик алиби кирәк. Каблукның башы шәп эшли. Ул хатынына: “Фандас дус белән төнгелеккә балыкка барабыз”,- диде. Рюкзакка ашамлык, балык өчен җим тутырдылар, җылы киенеп, кармаклар күтәреп чыгып киттеләр. Елга буена җиткәч, кармак салып утырдылар, чөнки боларга ныклап төн җиткәнен көтәргә кирәк иде.

Авыл халкы рәхәтләнеп җиденче төшен караганда ике бур шым гына чиркәүнең арткы ишегенә якынлашты. Бу ишекнең йозак элгән келәсе, кем әйтмешли, сандык биге генә иде шул.

- Мә, суыр! - дип Каблук кадак суыргычын үзеннән тазарак Фандаска бирде.

- Ә каравылчы? - дип шомланды анысы, алан-йолан каранып.

- Курыкма! Бүген Андрей дәдәй чираты, ул көндез үк салмыш иде, килеп тә әйләнмәячәк.

- Келәнең хәтта тавышы да чыкмады. Ирләр эчкә үтеп шырпы сыздылар. Текә баскыч аска төшә иде. Ярый әле Каблук монда һәр карыш җирне белә, барысын да алдан уйлап куйган, шуңа эш майлангандай шома барды. Ике минут та үтмәгәндер, клеенкага төрелгән иконаларны табып, караклар подвалдан чыкты. Авыл башында ташландык ферма бар, Каблук тәкъдиме белән табышны шундагы тирес астына күмеп куйдылар.

Инде хәзер уңышлы эшне “юарга” да була иде. Фандас белән Каблук бер-берсен мактый-мактый стакан чәкәштеләр. Аракыдан эчләренә җылы йөгерде. Хәер, бер төн эчендә дистәләгән мең сум акча эшләүләренә куану, шуны кулларында дип күзаллау ирләрне аракыдан да болайрак кыздырды.

Җәйге төн тиз уза. Менә таң сарысы да сызылды. Ә “балыкчыларның” балыгы юк. Бу инде алиби булмый. Тик хәйләкәр Каблук монысын да уйлап куйган. Моннан ерак та түгел күршесе Матвейның көймәсе тора икән. Шуңа утырып кәсепчеләр елга эченәрәк керде, Каблук нык җепкә бәйләнгән ыргак төшерде, ә Фандас акрын гына ишкәк иште. Ун метр да үтмәделәр, җеп йомшак кына тартыла башлады – эләккән иде. Каблук шуны сөйрәп беләгенә урый башлауга су төбеннән ятьмә күренде. Шунда эләккән балыкларны ычкындыра-ычкындыра ятьмә буенча “шудылар”. Унлап балыкны алгач, Каблук “җитте” диде, һәм ятьмәне кире төшереп, алып килгән пешкән борчакны суга сипте.

- Җимгә килеп тагы эләгә ул балык, Матвей пычагым да сизмәс.

Шулай итеп ике ир елга буенда төн кунып, иртән балык күтәреп кайттылар. Барысы да тәртиптә, иблис үзе дә берни аңламаячак.

Иблис бәлки аңламас та иде, әмма монда поп бар икән. Башыңа төшсә, башмакчы гына түгел, тәфтишче дә буласың икән ул. Чөнки икона тәрәзә пыяласы түгел, югалганы урнына яңасын кисеп куеп булмый. Серафим көн уйлады, төн уйлады, әмма барыбер үзенә күрә бер өмет ачкан юл уйлап тапты, шикелле.

Попның “танышлары” арасында төнге каравылчы Каблук бар иде. Шушы төссез бәндә Березняки авылы кешесе түгел, әлегә кадәр күрше район үзәгендәге чиркәүдә хуҗалык мөдире булган. Бу хакта бай гына храм иеромонахы Никанор атакай үзе сөйләгән иде. Серафим аны шуңа эшкә алды. Тик Каблук ни өчен аннан китеп монда күчеп килгән, биредә аның туган-тумачасы да юк, шикелле. Күрәзәче Хәербар урлашуда ике кеше катнашкан диде, икенчесе кем? әлбәттә, Каблукка таныш һәм иш кеше булырга тиеш. Аның белән бер башкорт егете кемгәдер мунча бурап яталар түгелме?

Ашыкма, Серафим, сабыр ит, гөнаһтан курык. Яле, салкын акыл белән санап чыгыйк. Каблукны мин беләм, башкорт егетен дә, исеме Фандас шикелле, беләм, - яңараҡ чиркәү рәшәткәләрен төзәттеләр. Каблук иконаларның кайда икәнен белсә, тегесе урлаша белә – шуның өчен утырып чыккан. Барысы да туры килә сыман. Урманда яшәүче Хәербар тагы да нәрсә дигән иде әле? Угрыларның берсе христиан түгел диде. Монысы да рас килә бит! Тагы да ул аны икебезгә дә таныш кеше дигән иде. Хәербарга Фандас танышмы-юкмы, белмим, әмма моны белүе авыр да түгел. Димәк, монысы да дөрескә чыкса, угрыларның кем икәнлегенә бер шик тә калмый.

Серафим куанычын тыя төште. Шатланырга иртә әле. Угрыларны ачыкладык дип исәплик, ләкин алар: “әйе, без урладык”, - дип тормаслар, иконаларны да чыгарып бирмәсләр. Шаһитсыз, дәлилсез исбат итеп булмый. Ә “алар” изге нәрсәләрне тиз арада берәркайда озатып җибәрәчәктәр.

Тукта, менә монысы бик һәйбәт фикер түгелме? Каблукка иконаларны тизрәк озатырга кирәк дип фараз итик. Чөнки һәр карак кулына акча керүен көткәндә утка баскан мәче кебек кылана – түзә алмый. Менә шушы форсаттан дөрес файдаланырга иде, дип уйлады Суханов һәм чарасын күрде.

Угрының күршесендә генә диндар адәм Матвей яши иде. Суханов аны Каблукка “күз-колак” булырга күндерде, күршесе мотоциклын кабыза башласа, үзенә шылтыратуын үтенде. Хәтта, файдаланырга өйрәтеп, кесә телефоны бүләк итте. Серафимның уе дөрес булып чыкты. Каблук мотоциклына утырып йортыннан чыгуга, Матвей попҡа шылтыратты, ә анысы районга, следователь Мортазинга. Каблукны иконалары белән бергә күрше район юлында тотканнар. Тикшерү барышында ачыклануынча, бу бәндә, чынлап та, элек андагы чиркәүдә эшләгән булган. Ә Березняки авылына настоятель өйрәтүе буенча, икона урлар өчен атап килгән булган. Иеромонах Никанор шушы җинаятьчел юл белән дистәдән артык кыйммәтле иконаны кулга төшереп чит илгә озаткан икән. Ярый, анысы бер хәл, ә кадерле ядкарләр, шул исәптән “Изге Серафим һәм аю” иконасы табылуына Суханов чиксез шатланды. Приход алдында йөзе ак калды.

Каблук белән Фандасны кулга алдылар. Ләкин, кайда гына булмасын, эт этлеген итә икән. Болар Сухановка үчләшеп, аны халык алдында рисвай итәргә булдылар. Следователь Мортазинга ничек урлашуларын сөйләгәндә, Каблукның теле тәмам чишелеп китте һәм ул үзенең Суханов белән бик яхшы мөнәсәбәттә булуын сөйләп ташлады. Янәсе, Серафим атакай гади генә кеше түгел, аның сәер гадәте бар, Каблук каравылда торганда, берничә тапкыр төндә янына килеп бергә йокларга кыстаган. “Шуның өчен Христостан синең гөнаһларыңны ярлыкавын сорап гыйбәдәт кылырмын”, - дигән. Каблук, әлбәттә, баш тарткан: “Батюшка, авылда хатыннар беткәнмени”, - дип җаваплаган. Моңа каршы Суханов: “Искә төшермә әле шуларны, пәри затыннан яралганнарны күрәсем дә килми”, - дип кенә җибәргән.

Каблук сөйләве буенча, ул баш тартканга карап кына Суханов җенси тормыштан мәхрүм калмагандыр. Ягъни, авылдашлар арасыннан ул үзенә иптәшләр тапкан булырга тиеш.

Бу сүзләр икона урлануын тикшерүгә кагылмый иде. Кагылмаса ни. Мортазин рәхәтләнеп тыңлады. Компроматның әле бер кемгә дә комачаулаганы юк. Следователь попның “дөрес” кеше булмавын хатынына кайтып сөйләде, анысы икенче хатынга. Гадәти хәл...

Моннан соң Суханов кайда гына барса да әби-чәби аны сәер каршы ала, артыннан чыш-пыш гайбәт сөйләп кала торган булды. Яшьләр бигрәк тә инде, атакайны күрүгә авызлары мыскыллы елмая, янәсе, син безгә нотык укып маташма инде, беләбез, үзең бездән күпкә әшәкесең. Мондый чыш-пыш сүз арасында берничә тапкыр “голубой” дигәне колагына чалынгач кына аңлады Серафим эшнең нидә икәнен. Моңа нык гарьләнде ул. Чыннан да, нинди ипкә кермәгән игелексез халык соң монда?! Болар өчен улмы тырышмады! Храмның бер тиен акчасы юк иде, ә ул спонсорлар, район хакимияте ярдәме белән бинаны ремонтлатты, дини оешма туплап, юридик шәхес статусы алды. Көн дими, төн дими халык арасында булды, һәр гаиләнең хәлен белде, барлык хезмәтне җиренә җиткереп башкарды. Ә хәзер... ит изгелек, көт явызлыҡ булды инде бу.

Храм настоятеле, ягъни дин әһеле булу ул сиңа базарда чүпрәк сату түгел, намусыңа бер мәртәбә тап төшердеңме вазыйфа биләргә хакың юк. Всевышний хезмәтчесен кешеләр хөрмәт итми, сүзен тыңламый икән, аларны ничек дин юлына күндермәк кирәк. Кыскасы, Серафим китәргә мәҗбүр иде. Тик ул моңа кадәр күңеленә ошап калган мөселман адәм янына барып рәхмәт әйтергә һәм хушлашып килергә уйлады.

Ике куллап күрешкәч, Серафим Суханов сүз башларға ашыкты:

- Сез, зинһар, борчыла күрмәгез. Бу юлы мин сездән бер нәрсә дә үтенмим. Болай гына килдем, кем әйтмешли, визит вежливости.

- Кем ниндәй йомыш белән килсә дә, мин шат, - диде кунагына Хәербар.

- Менә шуның өчен Сезгә рәхмәтлемен дә инде мин. Чөнки теге вакытта мине җылы кабул итеп, авыр мәсьәләнең асылына төшенергә ярдәм иттегез.

- Әйе, беләм. Иконаларның табылуы яхшы булган.

- Бик яхшы булды. Алар бит изге әйберләр. Намуссыз кешеләр кулында калдырып китсәм, гафу итмәслек гаеп булыр иде. Ул яктан йөрәгем тыныч, коллега. Әйткәндәй, “коллега” дип мөрәҗәгать итүемә үпкәләмисездер бит?

- Юк. Безнең охшашлыҡ күп бит. Икебез дә кешеләргә хезмәт итәбез. Болай дип әйтер идем: бәндәләргә хезмәт итү аша Ходайга хезмәт итәбез.

- Дөрес. Тик без икебез ике аллаға табынабыз түгелме?

- Минеңчә, Серафим атакай, дөнъя бер икән, аны барлыкка китерүче дә берәү генә була ала. Ә динне бүлгәләү – кешеләр мазасы. Шул тармакларга бүлә-бүлә вак-вак секталар гына торып калмаса ярар иде дим. Хәзер изге нәрсәләрне күрексезләндерүче дәһриләр күп. Хәтта динне дингә каршы куеп, сугыш гарасаты кузгатуга кадәр барып җиттеләр.

- Бәлки, шулайдыр, Хәербар коллегам. Ягъни дөньяда нигә диннәрнең күп булуын фаразлавы авыр, адәм баласына барысын да аңлау мөмкинлеге бирелмәгән. Дөнъя – сер патшалыгы. Әгәр кеше һәммә нәрсәне дә белә калса, сер калмаса, Илаһыбыз тәгълиматын өйрәнү туктап калыр иде. Бу – вакытны туктату яисә җиһанның читен табу кебек үк һич булмаган хыялый эш бит.

- Мин дә Сезнең белән килешәм, Серафим. Әмма ләкин шуны да әйтер идем. Сез “болай гына килдем” дисәгез дә, Сезне ниндидер яман шик кимерә, намусыгыз газаплана, шикелле.

- Сезне юкка гына сихырчы дип атамыйлар икән. Дөрес сизәсез. Бүгенге көнемдә минем хәл көнләшерлек түгел.

- Нинди бәлагә тарыдыгыз соң тагы, бәлки, уртаклашырсыз. Уртак кайгы – ярты кайгы, уртак шатлык – зур шатлык.

- Юк. Сөйли алмыйм, хурланам.

- Алайса, аз гына утырып торыгыз, кузгалмагыз, хәзер үзем беләм.

Мәгърүр кыяфәтле рухани бертын утырып торды.

- Белдем, - диде шуннан Хәербар. – Сез хаклы, мондый “келәймә” белән изге атакай булып булмый шул инде.

- Келәймә дигәннән, Сезнең дә исемегез Амур угы очына язылган, шикелле.

- Язылган. Тик ул укны тубыкка сугып урталай сындырып ыргытырга көчем җитә минем.

- Бу сүзегез күңелгә ята. Сез ихтыярлы кеше шул. Менә бит, япа-ялгыз яшәп ятасыз. Әллә, Сездән үрнәк алып, миңа да монастырьга китәсе инде.

- Минемчә, Сез кешеләргә кирәк булырсыз кебек. Ә миңа килгәндә, урман уртасында яшәсәм дә халыктан качып булмады. Килеп торалар. Яхшысы да, кызганычка каршы, яманы да килә.

- Дөрес, яман кешеләр күп шул хәзер. Тик менә Сезнең “кызганычка каршы” дигән сүзегезгә каршы мин болай дип әйтер идем: алай димәгез, килсеннәр, килсеннәр яман кешеләр безнең янга. Без аз булса да аларның күңелләрен аклап, рухларын тергезеп җибәрәбез бит. Менә шул миссияны үтәвебез белән Илаһыбыз каршында без үзебезнең җирдә яшәвебезне аклыйбыҙ түгелме соң.

- Чыннан да, мин элекке табип, Сез - дин әһеле. Ә үзебез бер үк максатка хезмәт итәбез.

- Килешәм. Менә бит, Сезнең сүзне тыңлап, үзегезне ни өчен гел генә “коллегам” дип атарга теләвемне аңладым. Без кемгәдер кирәк әле. Яхшылык аз, яманлык күп булган заманда бигрәк тә кирәкбеҙ.

- Димәк, без бик озак яшәргә тиешбеҙ.

- Амин!

Сәбиләнең күңеле нектар тапкан бал кортыдай кыланды – мәхәббәт дигән нәрсәне күбрәк һәм тизрәк җыясы килде. Һәр сулышы саен: “Хәербарны абыйны күрергә иде, күрергә иде”, - дип уйлады ул. Барырга ярамаганын да белә югыйсә, бик яхшы белә, ә менә акыл белән хис уртак тел таба алмаганда ни өчендер хис ешрак өстен чыга. Кайнасы Мәмдүнәдән ахирәтем Минзилә янына барып утырыйм әле дип сорады да, кеше күзенә күренмәскә тырышып китте ул чыгып. Этләрне санамаганда күрүче булмады, шикелле. Ә менә эт дигәнең өере-өере белән йөри һәм Сәбилә алардан бераз курка да. “Эте күп авылның кешесе аз”, - дип уйлады ул ачуланып, яман бәндәләрне күз уңында тотып. Тик Сәбилә ялгыша инде, авылда Гариповлар гына яшәми бит.

Хәербар кызны шатланып каршы алды. Соңгы вакытта аның башына төрле уй килә. Сәбиләне күргән саен күңеле яктырып киткәндәй була да, әллә ыспай гына бер хатынга өйләним микән, йә булмаса берәр ятим бала алып үстерергәме, дип уйлый иде. Ни әйтсәң дә, эргәңдә якын кешең булуы барыбер яхшырак кебек була башлады бит әле.

Сәбиләнең кыланышы нәкъ баланыкы кебек. Кеше дәваларга мине дә өйрәт әле, ди. Күңеле күбәләктәй очкаланган яшь бичәне андый нәрсәгә өйрәтеп буламы ни. Шулай да Хәербар каршы килми: “Ярый, бүген җомга көн, минем янга авырулар килергә тиеш. Син башта карап тор”,- ди. Ә кунаклар көттермәде.

Килүчеләр урта яшьләрдәге нәзәкатьле ханым һәм аннан шактый яшь, таза, ләкин ыспай ир икән. Ханым таякка таянып, нык авырсынып атлый, ак һәм йончу йөзендә җәфалану билгеләре. Болар итәгатьле генә исәнләшеп ишектән үттеләр. Хәл-әхвал сорашып алганнан соң, Хәербар кунак ханымны дәвалауга әзерли башлады. Иң тәүдә ул ир кешене чыгарып җибәрде, тавыш-тының чыкмаса утыр, дип Сәбиләгә кухняда калырга рөхсәт итте һәм кыз өчен гаҗәеп күренеш башланды.

Хәербар бүлмә уртасына туры аркалы ике урындык куйды. Берсенә хатынны утыртты, икенчесенә үзе урнашты. Кунакка ул аркасын төз тотып, учларын күккә каратып кулларын ботларына куярга һәм идәнгә ялан аяк белән яхшылап басарга боерды.

- Ханым, сине авыру җәфалай, дәваланырга телисеңме соң? - диде ул.

- Телим.

- Син нәкъ минем дәвалавымны телисеңме, миңа ышанасыңмы?

- Ышанам.

- Яхшы. Син хәзер, мин нәрсә генә әйтсәм дә, риза булырга тиешсең. Мин синең чиреңнең сәбәпләрен әйтеп бирермен, ә син тыңла. Аңла. Хәтерләп бар. Иң мөһиме – бәхәсләшмә. Мин булмаганны әйтмәм. Оялма. Безнең сөйләшү шушында кала. Әгәр мин әйткәннәр ошамаса, кайсыдыр гамәлемнән риза түгелсең икән, торып китә аласың. Чөнки күңелең минем ысулны кабул итмәсә, миңә каршы булса, дәвалаудан фәтүә юк. Мин кешене ирексезләп дәваламыйм. Барысын да аңладыңмы?

- Әйе.

- Әйтелгәннәргә ризамы, барысы белән дә килешәсеңме?

- Килешәм.

- Ярый, алайса, башлыйбыз. Күзеңне йом. Мин йоммасам да була, чөнки мин үз энергияма үзем идарә итә алам, ә синең күзең ачык булса, әйберләргә карап игътибарыңны таратачаксың. (Бу сүзләр күбрәге Сәбилә өчен әйтелә иде).

- Яшь чагыңны исеңә төшер,- тип дәвам итте Хәербар. Син чибәр, зифа буйлы, әйеме?

- Әйе, - дип кабатлады ханым.

- Егерме яшеңдә кияүгә чыккансың, ике малай тапкансың, шулаймы?

- Шулай.

- Хуш. Мин синең авыруыңны күрәм. Син яшь чагыңда бик кыска итәкле күлмәк киеп йөрегәнсең. Эшләгән җиреңдә ирләр күп булган, алар син үткәндә: “Их, менә шушы йомыры ботларны кочаклап бер генә йокларга иде!” – дип калганнар. Кешенең төрлесе була. Яман күзле бәндәләр күп очраган сиңа, авыруың шуның зәхмәте. Аягың аксавы да шуңа ишарә. Тагы да бер бик начар гадәтең бар: теләсә кайда фотосүрәткә төшәргә яратасың икән, ул фотолар теләсә кайда аунап ята, аларны теләсә кем карый. Теге зәхмәт өстенә менә сиңа тагы бер зәхмәт. Андый нәрсәләрне җыештырып, чит-ят күзләрдән саклабрак йөрергә кирәк. Синең бит ял йортларында, курортларда шыр ялангач диярлек төшкән сүрәтләрең дә әллә кемнәр кулына барып эләккән.

- Беләсеңме, гәрәп хатыннары пәрәнҗә ябына. Бу һич юкка түгел. Безнең халыкта хатын-кыз пәрәнҗә белмәгән, әмма башка төрле саклану чаралары күргәннәр. Махсус дога, бөти, им-том кебек нәрсәләрнең әһәмиятен син аңламассың, ә менә картәниеңнең тәңкәләрен хәтерлисеңдер бит. Хатын-кыз түшен көмеш тәңкәләр тезелгән күкрәкчә белән каплаган, калфагына шулай ук тәңкә тезгән. Менә шулар аларны күз тиюдән, зәхмәттән саклаган. Ә көмеш гади металл түгел, аның үзенчәлекләре күп. Хәтта әнә урыслар да вампирлардан көмеш тәре белән сакланган. Хәзер көмеш тәңкә дә юк, бөти тагучы да күренми, аның каравы, бот ачык, түш ачык һәм менә сиңа нәтиҗә – кырык ике яшьлек ханым таяксыз йөри алмый. Йә, хәзер ач инде күзеңне, бераз ял итеп алыйк та дәвалана башларбыз.

Хәербар өй эчендә йөрештергәләп алды. Ишек алдындагы иске керосинкага сулы чәйнек утыртып керде, өстәлгә тәм-том тезде. Шуннан янә кунак хатынга мөрәҗәгать итте:

- Йә, әйт инде, ханым, мин сиңа дөресен әйттемме?

- Дөресен әйттең.

- Каты бәрелүемә үпкәләмәдеңме?

- Юк. Һич юк.

- Димәк, дәваланырга дигән теләгең сүрелмәгәндер. Кире уйламадыңмы дим?

- Юк.

- Тагы бер кат аерып сорыйм: уйламыйча әйтмә. Ниятең ныкмы?

- Нык.

- Хуш. Башладык алайса.

Бу икәү янә элекке позада утырышты. Тик бу юлы алар бармакларын аралаштырып, кулга-кул тотынып утырдылар. Бүлмәдә тынлык урнашты. Менә берзаман Хәербарның гәүдәсе аша ниндидер чак кына күренерлек нур узгандай булды. Ул бик тиз көчәйде һәм төрле төскә керде, җитмәсә, озаеп, күк белән тоташты, шуннан Хәербарның аяклары һәм идән аша үтеп җир белән ялганды. Бу яктылык көлтәсе кояш нуры шикелле туры һәм тигез түгел, ул гел үзгәреп, дулкынланып тора, төсләре дә йөгерешә-алышына. Яктылык дулкыннары кайсыбер урыннарда кисешә, бер төенгә җыела. Мондый аеруча якты урыннарны Хәербарның түбәсендә, җилкәсендә, күкрәк авызында, кулларында башбармак белән күрсәткеч бармак арасында һәм тагы берничә җирендә күрергә була иде. Дүрт-биш минуттан соң нур баганасы сүнде, әмма Хәербар үзе бер аура эчендә торып калды. Менә аның түбәсендәге яктылык төененнән (моның чакра дип аталганын Сәбилә соңыннан белде) баягыдан юкарак нур көлтәсе үсеп чыкты. Ләкин күккә үрләмәде, ә бөгелә килеп кунак ханымның башына үтеп керә башлады. Аның тәүдә башы, аннан иңбашлары, күкрәге, аркасы, шуннан түбәнрәк җирләре яктыра башлады. Ифрат нык гаҗәпләнеп кухня ишеге ярыгыннан карап торган Сәбилә бу күренештән авызын ачып катып калган иде. Ләкин ул һәммә нәрсәне бик яхшы күрде: башта хатынның сыңар аягы, күләгә урында торган шикелле, нурланмый маташты, тик тора-бара аннан да яктылык сирпелә башлады, икенче аягына иш булды. Бу сеанс күп булса биш минут дәвам иткәндер, ә кызга ул бик озак тоелды. Шуннан яктылык ничек таралган булса, шул тәртиптә кире кайта башлады. Башта ханым “сүнде”, шуннан Хәербар үзе дә нурлануын эченә “йотып” куйды.

- Йә, сеңелкәш, күзеңне ачсаң да була инде, - диде ул назланып йоклаган баланы бик иртә уятырга мәҗбүр булган, яратучан ата тавышы белән.

Ханым керфекләрен каккалап алды. Күзләрендә өмет катыш курку күренде. Курыкмыйча ни, искиткеч көчле экстрасенс дигәннәр иде, монардан да файда булмаса, дөнья рәхәте күрми, үлгәнче җәфаланырга кала микән, - ди иде аның бар кыяфәте. Ул урындыктан торды, бер адым алга атлап куйды, шунда гына исенә килеп, карашы белән таягын эзләргә тотынды. Ә таягын Хәербар стенага сөяп куйган иде, ул хатынга нәрсә кирәген белмәмешкә салышты. Ә тегесе, авыртуга йөзен чытып булса да, алга атлады һәм таягын үзе барып алды. Әйе, ханымның авыртынуы көчле иде әле, ә менә гаҗәпләнүе йөзенә бәреп чыкты. Чын шатлык та түгел, бу әле икеләнүе генә иде. Янәсе, өнемме бу, төшемме. Хәербар, ниһаять, аны тынычландырырга булды.

- Менә шулай, туганкаем. Тәнең башкача сызламас. Ә аягың авыртуы тиз арада басыла башлар, ун-егерме көн эчендә бөтенләй бетәргә тиеш. Һич тә борчылма, тынычланып яши бир.

Әлбәттә, килгән кунаклар белән бергәләп чәй эчтеләр. Ханымның күңеле көр иде, күзләрендә өмет кунган, ул бүгеннән башлап үзенең яңа, бәхетле тормыш белән яши башлавын күз алдына китерергә тырыша иде. Шуңа да Хәербарга ихлас күңелдән кат-кат рәхмәт әйтте. Инде машинага чыгып утырдылар дигәч, кузгалып китмәделәр, яшь ир кабаланып кире килеп керде.

- Абзый, гафу итегез, без сезгә күпме тиеш?

- Һай, дустым, ярдәмнең хакы юк. Биргән кеше бирә, бирмәгәненә үпкә сакламыйм. Һәркем үзе чамалый. Әгәр теләсәң, куй әнә өстәлгә.

Болар киткәч, Хәербар өстәлдәге акчаларга ымлап, шаярып Сәбиләгә эндәште:

- Абзыең акчаны менә шулай көрәп ала!

Ә анысының беләсе килүдән күзләре яна иде.

- Хәербар абый, мин барысын да күреп тордым. Башта син үзең яктыга төрендең, шуннан теге апаны нурга күмдең. Нәрсә иде ул?

- Ул кешенең энергетик тышчасы. Аура дип атала.

- Ишеткәнем бар. Ләкин ул нишләп минем күзгә күренде әле?

- Гаҗәпләнүең урынлы, аппагым. Аураның барлыгын һәркем белсә дә, аны хәтта экстрасенслар да күрә алмый. Моны җир йөзендә бик сирәкләр генә булдыра ала. Ә мин менә сиңа да күренерлек итә алдым.

- Менә син нинди гаҗәп кеше икәнсең, - диде аңа Сәбилә, чиксез соклану белән.

Хәербар бу сүзгә җилкәсен генә җыерып куйды. Үзе шелтәләү катыш ярату белән:

- Кызыкай, син мин сөйләгәннәрне ишеттеңме, - диде.

- Ишеттем, әлбәттә.

- Син дә бит кыска күлмәк кияргә яратасың...

Сәбилә уңайсызланып итәген тартып куйды. Ә үзенең күлмәген аска түгел, өскәрәк кайтарып куясы килде. Йөзенә бу уйдан кызыллык йөгерде. “Йөзенә ал йөгергән, хатын тәмам өлгергән”,- дип Хәербар кемнеңдер тозсыз сүзен искә төшерде. Уңайсыз булып китте. Әй, картлач, синдә һаман әшәкелек бетмәгән икән әле, дип уйлап алды. Тик монысы хаксызга тәнкыйтьләү иде, ахрысы, чөнки йөрәгендә бер генә начарлык, ямьсез уй юк иде. Изгелек, яхшылык ургыла иде аннан. Ә Сәбилә елый башлады. Хәербар кыен хәлдә калды.

- Бәй, кызыкай, ни эшләвең бу? - диде тамагы карлыгып.

- Абый, мин сиңа аз гына да ошамыйммыни? Мине аз гына да яратмыйсыңмы?

Бар, шушы халәттәге хатын-кызга “яратмыйм” дип әйтеп кара! Ләкин “яратам” дип тә булмый.

- Соң, синең ирең бар бит!

- “Ирләрең” дип әйт инде, Хәербар абый.

- ?..

- Габит мине абыйларына да, энеләренә дә биреп тора. Кем тели, шул көчли. Бергәләп тә ... Шундый гөнаһ күтәргән хатынга үз тәнен сөйгән кешесе кулына тапшырып торуы зур язык түгелдер әле!..

Хәербар ишеткәненнән аптырап, дөресрәге, коелып ук калды, үз колагына үзе ышанмады. Аның дөнъяда иң саф, самими дип йөргән Сәбиләсен ниндидер бәдбәхетләр шулай мәсхәрәли микәнни! Моның булыуы мөмкинме? Ир кеше кызга ни дип әйтергә белмәде. Булгач булсын, әллә бер кысып кочакларгамы сөеклесен. Сөеклесен? әйе, сөеклесен! ә кем комачаулый? әгәр Габит хатынын үзеннән биздерә икән, ихлас сөю һәм хөрмәт хисе белән тулы Хәербарның Сәбиләне кочакларга хакы юкмыни?! Ләкин, ир белән яшь хатын арасында ул-бу булмый калды, әллә Ходай үзе бу саф җаннарны гөнаһлы итәсе килмәдеме, - тышта янә машина тавышы ишетелде. Бу юлы алтмыш яшьләр тирәсендәге ир белән хатын иде. Болары баягылар ише генә кыланмыйлар, вәкарь белән генә сөйләшәләр. Тик бу юлы бернинди дәвалау сеансы булмады.

- Мин сине дәваламыйм, абыстай! - диде Хәербар “абыстай” сүзенә басым ясап.

- Ни өчен? - дип хәтәр гаҗәпләнде хатын.

- Чөнки сиңа бу сырхауны Ходай биргән, дөресрәге, син аны үҙең теләп алгансың.

- Бу нинди булмаган сүз тагы? Кем инде чирне теләп ала.

- Ураза тотма! Бәлки, шунда авыруың бераз басылыр.

- Әстагыфирулла! Нинди көфер сүз сөйләп утырасың. Мин мөселман бит. Ураза тотам! Коръән укыйм!

- Бар хикмәт әнә шул ничек ураза тотуда инде. Син ай буена: ашыйсым килә, карыным ач, ашамый йөрү бигрәк авыр, дип сөйләнеп йөрисең. Бу сүзләрнең мәгънәсен болай дип аңларга була: “Шушы ураза булмаса, ач йөрмәс идем. Ураза уйлап чыгармаган булсалар, бу кадәр интекмәс идем”. Син бит Ходайның үзен каһәрлисең түгелме?! Бу гадәтең акылга гына да сыярлык түгел. Шуңа, әнә, җәзасын күрәсең. Юк, мин Раббыбызга каршы барып, сине дәваларга җыенмыйм.

Хатын, Хәербарга күзенең агы белән карап, мең төрле бәддогаларын кычкыра-кычкыра чыгып китте. “Сихерче”, “иблис”, “урман албастысы”, “муеның корыгыры” кебек сүзләр кузгалып киткән машина артыннан да байтак вакыт ишетелеп торды әле.

- Менә күрдеңме, - диде азак Хәербар Сәбиләгә. – Бүген син ике төрле сырхау белән таныштың. Тик, бу апакайның сүзләреннән күңелсезләнеп калма син. Аны дәвалау өчен иң тәүдә ямьсез гадәтләрен ташлатырга кирәк, шуңа да мөмкин кадәр нык әйтергә туры килә. Ләкин, файдасы булмас, шикелле, чөнки туры әйткән туганына ярамый, диләр, яхшы киңәш ул көзге яфрак шикелле бит, күп очракта аяк астында ятып кала. Ә дөресен әйтүем өчен миңа андый “рәхмәтләрне” күп ишетергә туры килә. Хак сүз: таяк ике башлы була, рәхмәтнең бер башында - бәддога, игелеккә каршы – нәфрәт тора.

- Мин сиңа шуны тагы да бер кат әйтергә телим, игътибар ит: бу ике хатынның икесе дә үз гаепләре өчен авырыйлар. Гомумән, дөньяда бик күп чир кешенең ахмаклыгы аркасында килеп чыга. Моны син гел исләп тор һәм алдыңны-артыңны карап яшә. Тәртипле-әдәпле булу, намус кушканча яшәү адәм баласын күп бәлаләрдән коткара.

Көтмәгәндә Сәбилә Хәербарны кочаклап алды.

- Ә мәхәббәт? Ул гөнаһмы? Яратҡан кеше ни эшләргә тиеш?!

Хәербарның куллары чытырдатып кызны күкрәгенә кысты. Иреннәр иреннәргә үрелде. Бәхет чигәләрдәге кан тамырларына бәреп типте. Вакыт, саташкан кәккүк шикелле, мәңгелек ритмыннан аксаклап адашып куйды. Дөньяның асты өскә килде, менә шулай, кочаклашып, үбешкән килеш кайдадыр – оҗмаһкамы, тәмугкамы барыбер – очасы иде. Тик аерылмаска гына булсын ...

- Минем синең хатының буласым килә! - диде Сәбилә ачыктан-ачык.

Йә Ходай! Кем бу кадәр дә олы шатлыктан тилереп акылдан язмас икән! Җаныңнан да якын кешең шулай дип торганда, нинди таш бәгырь уйланып тора соң!

Ә менә Хәербар таш бәгырь булды. Ул кызның күңелен яраламаска тырышып, мөмкин кадәр йомшаграк эндәште.

- Сабыр ит, Сәбилә. Алай булмый бит әле. Син мине яратасың, мин сине яратам. Ләкин бу дөрес түгел. Син аз гына сабыр ит. Бәлки, ирең акылга утырыр, сез яшь бит әле. Бәлки, тәкъдирдә язганы булса, аннан аерылып, яхшы кешегә чыгарсың. Үз тиңеңә гашыйк булырсың, яратырсың, барысы да булыр, барчасы җайланыр әле. Тик синең бәхетең мин түгел, синең парың мин түгел, аңлыйсыңмы? Безнең мәхәббәт бәхет юлы түгел - ялгышлыҡ юлы. Шуңа да ул өзелергә тиеш...

Сәбилә һаман да Хәербарның кочагында иде әле. Аның күзләреннән мөлдерәмә яшь ага. Алар бик авыр аерылды. Шуннан сөйләшер сүз булмады, күк йөзен кара болыт баскан кебек, өй эчен дә күңелсезлек чолгап алган иде. Сәбиләгә кайтырга да күптән вакыт. Аңа тагы да эләгәчәк. Моны аңлап, Хәербар кызны авылга якынрак илтеп куярга булды. Машинасына утырыр алдыннан ул кесәсеннән кап чыгарды.

- Сәбилә, менә сиңа бәләкәй генә бер бүләк. Рәхим итеп ал, зинһар! - диде ул.

Кыз, капны ачып, карап алды.

- Рәхмәт, Хәербар абый, - диде ул, күңеле тулып. – Рәхмәт. Кияүгә чыкканда Габит акчасын кызганып балдак алмаган иде... Киеп йөрермен инде. Һәрвакыт киеп йөрермен...

Сәбиләне озатып кайткач, озак та көттерми кояш баеды, Хәербар йокларга ятты. Бүген бераз талчыктырган шул, көне нинди бит. Йокыга талып барганда кинәт аның миен сиземләү яктыртып үтте: “Сәбиләнең баласы булачак икән бит. Улы туачак”. Ярый әле Хәербар аны кочаклаудан узмады.

Ир кешенең йөҙөндә татлы елмаю чагылды. Үзеннән канәгать идеме ул, әллә Сәбиләнең бала табачагына шат идеме, белмәссең...

Авыл күзе күп күрә, күп вакытта чүп күрә. Сәбиләнең Хәербарга булган җылы мөнәсәбәте гайбәтчеләр күзендә олы зина булып күренде. Габит бер көнне аның карар җирен калдырмаслык итеп тукмап ташлады. Тик яшь хатында яшәү көче зур иде, ул акрынлап аякка басты, тормыш янә үз эзенә төште. Ләкин Сәбилә хәзер сакланырга өйрәнә башлады, кайнасы белән иренә ничек тә ярарга, ачуларын китермәскә тырыша иде.

Озын кыш буена хатын-кыз урамга чыкмый, дус-ишләрен күрми өйдә утырып чыдамый. Шуңа да беркөн Сәбилә, кайнасыннан рөхсәт сорап, Минзилә янына ашыкты. Сөйләшеп, аз гына күңел юатып кайтасы килде.

- А-а, Сәбилә! - дип Минзилә, шатлыгыннан кычкырып, ахирәтен кочаклап каршы алды. Тизрәк чәй янына чакырды.

- Йә, сөйлә әле, сердәшкәем, ничек яшисең? Югыйсә, сине чирләп ята дип сөйләделәр.

- И-и, Минзилә, чирле икәнемне белгәч, нигә барып хәлемне белмәдең соң?

- Үпкәләмә инде, Сәбилә. Минем ул тәмуг тегермәне янына барасым килеп тормый шул.

- Алайса, хәлемне сорап тормасаң да була, авылда яшерен эш юк, кемнең кем икәне билдәле.

- Анысы дөрес инде. Тик шулай да?..

- Ни әйтим сиңа. Мин алар өчен кәнтәй дә, сөйрәлчек. Бар белгәннәре урлашу да мине тукмау. Кичә генә тагы кайдандыр сүтеп электромотор алып кайткан.“Шунардан циркулярка ясап, сине тураклыйм”, - ди.

- Шул сүзне чынга аласыңмы?

- Белмим инде, - дип уфтанды Сәбилә. – әнә бит, электрошокер ясады. Токка суктырып һушымны ала да ярсуы басылганчы тукмый шуннан. Болай күпме яшәрмендер. Иһ, әллә барысын да участковыйга сөйләп бирергә инде...

Кызлар шулай зарланып утырдылар. Тик Сәбиләнең үз бәласен куертып иптәш кызын боектырасы килми иде. Шуңа да ул, үзен тыя төшеп, тыныч кына сөйләшә башлады.

- Үз хәлләрең ничек соң, Минзилә? Хәмзә белән борчагың пешәме? Минемчә, башыгыз да бар, күзегез дә, тик башлы-күзле генә була алмый йөрисез.

- Әй, сөйләмә, ахирәт. Әллә үзе бераз пешмәгән, әллә бәхет пешеп җитмәгән. Әйдә өйләник, дип кистереп әйтми, суза да суза. Башка егеткә чыгып куйганны көтәдер, ахрысы.

- Алай димә, ул акыллы егет, сиңа аңарга илтифат күрсәтмәү ярамас.

- Кара әле, сине теге, кем әле, Хәербарның җырлап башын әйләндергәнсең, диләр, миңа да бер җыр өйрәт әле!

Сәбиләнең куркуыннан күзләре түгәрәкләнде.

- Ни сөйлисең? Нинди Хәербар ул!

- Йә-йә, ялгыш әйттем. Гафу ит мин юләрне.. Оныттык. Тик, син миңа берәр җыр уйлап чыгар инде, яме!

- Соң, дөньяда җыр беткәнме?

- Бетмәгән. Ләкин миңа үзем генә белгән, Хәмзәгә генә аталганы кирәк.

- Белмим инде, Минзиләкәй. Кеше өчен җыр уйлаганым юк иде. Ярый, китер алайса дәфтәреңне...

Сәбилә каләм тотып уйга калды. Менә аның кулы тигез, матур хәрефләр белән җыр сүзләрен тезә башлады.

Әйтче, дустым, хәзер йөрәгеңә

Нинди ният, нинди уй салдың?

Кулдан китте инде мөмкинлекләр,

Алдыбызда хәзер ни калды?

Гафу итмим диеп ялгышлыкны

Без кемгә соң начар эшлибез,

Бер-беребезгә без тәкәббер булгач,

Икебез дә ялгыз яшибез.

Парсызлар да бу дөньяда яши,

Ярсызлар да яши моңаеп.

Ярсыз язмыш син калдырма миңа,

Парлы язмышка да мин лаек.

Үткән хаталарга үпкә саклап

Сыңар канатны да бәйләмә.

Парлашсалар, ялгыз канатлар да

Бәхет күкләрендә әйләнә!

Ахирәте язганны укыгач, Минзилә шатлыгыннан кул чабып алды.

- Ий, Ходаем, бу бит нәкъ мин теләгән сүзләр. Кайдан күңелемне аңладың син, Сәбиләкәем?!

- Без барыбыз да бер инде ул, дускаем. Барыбыз да бер үк хистән исәрләнәбез.

- Дөресен язгансың. Бер егет озата килгән иде. Хәмзәне көнләштерим дигән идем, көнләшсә, тәкъдим ясар дип уйлаган идем. Ә ул, юньсезең, үпкәләп йөри хәзер. Гәеп миндә, ләкин ул егет кеше бит, килеп сорашса, аңлашса булмыймы. Иһ, бу җырга көй дә табасы иде бит.

Сәбилә тагы да иптәшенә ярдәмгә килде. “Моны болай җырларга була”, - дип көйләп күрсәтте. Һәм кызлар җыр өйрәнеп тагы да бераз утрдылар. Шулчак яшь хатын, беләгендәге сәгатенә карап, сискәнеп китте:

- Ай, озак утырганмын. Үтерәләр инде.

- Син килгәләп йөре, Сәбилә, яме. Шулардан бик куркып яшәмә. Яңа хәбәрләр сөйләшеп утырырбыз.

Ишек тоткасына тотынган Сәбилә бер мизгелгә тукталып калды:

- Яңа хәбәр дигәннән, беләсеңме, Габитның энесе Динар өйләнә бит. Тагы да бер баланы минем сыман бәхетсез итәләр икән. Ярый, сау бул.

- Исән бул, ахирәткәем.

Гариповлар гаиләсе туйга әзерләнә. Сәбилә баштанаяк эшкә күмелде, әмма бу көннәр аның өчен иң тынычы, җиңеле булды. Әйе, үзе өчен яхшы иде. Тик Сәбилә бу йортка төшәчәк килен өчен борчылудан туктамады. Бала гына бит әле – унҗиде яшь. Чәчкәдәй чагында Гариповлар тәмугына килеп кермәсә булмый микәнни?! Сәбиләне әнисе сораучысы барында барып кал, дип бирде, башкача акыл өйрәтүчесе, яклаучысы булмады, ә бу кызга ни җитмәгән? Югыйсә, авылда Мәмдүнә карчыкны, аның малайларын беләләр, шикелле.

Әллә инде мәхәббәтме? Мөгаен, шулайдыр инде. Бәлким, яшәп тә китәрләр... Сәбилә шулай уйлый да үз-үзен өметләндереп тә куя (шайтан гына өметсез). Өйдә ике килен булса, бәлки, әр-хур, тукмалу кими төшәр. Яшьләр мәхәббәтле яшәсә, кем белә, шушы елан оясына да бер ямь, бер кот кунуы ихтимал.

Туй туй инде, бик күңелле барды. Мәмдүнәнең: “Бу йортта мин баш, бел, кызый”, - тип кисәтүен исәпкә алмаганда, барысы да Аллага шөкер. Авыл халкы җырга, биюгә оста, җор телле, шуңа да өй эче гөр килеп тора. Менә кияү белән киленгә теләкләр теләү башланды. Шулчак Мәмдүнәнең үлгән иренә ничектер туган тиешле Минзилә болай дип сүз башлады:

- Мәмдүнә җиңгә, син монда йорт башы, яшь киленгә ана буласы кеше. Әйдә әле, без синең исемнән киленгә багышлап бер җыр җырлыйк. Син әйтергә тиешле сүзләрне җырга салып әйтик. Ризалык бирәсеңме?

- Нәрсә була инде бу кыланыш? - диде кортка коры гына.

- Синең исемнән киленгә багышлап җыр җырлыйбыз, дим. Ризамын, дип әйт, - диеп көчлерәк итеп кабатлады Минзилә.

- Ну, ризамын, ди, җырлап карагыз.

Минзилә тураеп утырды һәм табын тирәсендәге яшь киленнәрне, кыз-кыркынны карашы белән байкап алды да җыр башлады, башкалар шундук күтәреп алды, Сәбилә дә кушылды.

Барча кеше бүген шат һәм елмаюлы,

Өйдә бәйрәм, килен көтеп җан җилкенә.

Хисле дә ул, ямьле дә ул – килен төшү,

Гүя өйгә назлы яшьлек үзе килә.

Аяк басып кына мамык мендәрләргә

Йортыбызга безнең бүген килен төште.

Уңган килен ул табар, тип әйткән халык,

Безнең килен унны табар, сынап карыйк.

Йөзе якты, сүзе татлы, кулы уңган –

Мондый килен бездә генә, мактап калыйк.

Җырны хатын-кыз алдан өйрәнеп куйган иде, шуңа да ул бик матур килеп чыкты. Ә сүзләрен, әлбәттә, Сәбилә язган иде. Тик болай гына түгел, җырның кушымтасы да бар иде һәм ул өч мәртәбә яңгырады.

Килен, килен, сайлап килдең бу нәселне,

Йөрәгебез белән кабул иттек сине.

Бәхетләрең, котың белән кил син безгә,

Мәңге яшә ямьнәр биреп өебезгә.

Бу шигырьны иҗат иткәндә Сәбилә кемне күз уңында тоткандыр, ә менә әле йөрәге сыкрый – шулкадәр дә туры килми бит! Көлеп әйткән кебек. Кайда инде ул бәхет, кайда ул йөрәк белән кабул итү, кайда ул башка кайналар шикелле “кызым”, “балам” тип әйтү.

Ә кыз әле бәхетле иде. Кара, ул нинди матур! Түтәлдәге гөлчәчкә дими нәрсә диясең тагы. Яхшы костюм кигән, прическа ясаган кияү дә кешегә охшаган бит. Эчендәгесе маңгаена язылмаган. Хәер, ул алай ук әшәке дә түгел, күбрәге агалары йогынтысына бирелә, эчү, урлашу – алар оеткысы. Тик барыбер нәсел сыйфатлары бар инде: үзсүзле, дуамал, гарьчел. Кәләшен кибеткә барганы өчен дә кайда йөредең, кәнтәй, дип тукмамаса ярый инде.

Ул арада танцылар башланды. Сәбилә биергә оста һәм бик ярата, әмма Габит бу җәһәттән һич мактана алмас иде. Эштә ифрат елгыр егет танцы дисәң карт аюга әйләнә. Иһ, Сәбиләнең яхшы биегән берәр егет белән рәхәтләнеп әйләнәсе килә! әнә теге участковый Таймас шикелле белән.

Ә әлзәнә Динар белән биеде. Аңа карап сокланмаган кеше калмагандыр. Тик Динар “бирешә” башлады, яшь егетне эчкәне баса иде. Алар ял итәргә урыннарына барып утырдылар. Шул чак әлзәнәне Таймас биергә чакырды. Кыз, аны-моны уйлап тормый (тиле яшьлек) риза булып танцыға төшеп китте. Бу мәлдә Динар бераз аңына килгәндәй булды, аның аракыдан төнәйгән күзләре әлзәнәне эзләде. Ә ул... Динар ни күрсен, аның кәләше чит кеше белән танцевать итә. Әйе, әйе, аның яраткан кызы, әй, хәзер инде нинди кыз булсын, бичәм дип әйт, ят бәндә кочагында. Күр, кулларын аның иңбашына салган, нәрсәдер сөйләшәләр. Нәрсә булсын, әлбәттә, Динардан көләләр, бу шымытырны шымытабыз диләрдер. Ә ул бит әлзәнәгә бар җаны белән ышана иде, аның бары тик үзен генә яратуына бер тамчы да шикләнми иде, ә ул беренче мөмкинлек чыгу белән ят кеше кочагына ташланырга әзер. Ах, хәшәрәт!

Динарның йөрәге янды, гарьлеге бугазына тыгылды. Хурлык. Адәм хурлыгы. Моннан да зуррак хурлык юк! Динар чайкала-чайкала ишеккә юнәлде. Йөрәген утлы көнләшү яндыра, нәфрәтеннән башы шаулый, чигәләре үтереп кыса. Хурлык. Хурлык. Хурлык! Аяклар абзарга атлый. Анда, баганада, сыер бәйли торган бау тора...

Сәбилә сизгер. Һәрнәрсәне игътибарга ала. Бу гаиләдә шулай гына яшәргә мөмкин. Менә ул әле дә хәтәр эшне беренче булып сизеп алды. Биегәннән соң урынына утырган кәләш сиздермәскә тырышып алан-йолан каранып ала – Динарын югалткан. Торып эзләргә, йә башка кешегә кушарга базнат итми. Ә вакыт инде шактый үтте, һава сулап бераз җилләнеп алырга теләгән кеше күптән керергә тиеш иде инде.

Сәбилә түзмәде, якынрак утырган бер-ике хатынны ияртеп йортка чыкты.

- Динар юк бит, эзләп карыйк әле, - диде ул хафаланып.

Эзләп торырга туры килмәде, хатыннар абзарга керү белән асылган Динарга тап булдылар. Күңелле башланган туй әнә шулай тәмам булды. Кияве белән бер төн дә уздырмаган унҗиде яшьлек кыз тол хатын булып калды.

Хәербар җай гына яшәп ятканда, Березняки авылында вакыйгалар куера барды. Шушы борынгы урыс авылы язмышының Хәербарга бернинди кагылышы юк кебек тоелса да, ахыр чиктә урман кешесенең гомере чикләнүдә формаль яктан нәкъ шулар сәбәпче булды.

Серафим Суханов урнына килгән яңа поп Никанор авылдашларын дингә җәлеп итү буенча кыю эш җәелдереп җибәрде. Урамда очраган яшьләрне чиркәүгә йөрмәгәннәре өчен битәрләде, мәрхүмнәрне җирләүдә катнашмый киреләнде, янәсе, алар чукынмаган, православный түгел, шул ук сәбәп белән өйләнүчеләргә фатиха бирмәде. Ә инде күрсәткән хезмәтләре өчен бишләтә кыйммәтрәк ала башлады. Поп эчәргә дә, кеше күрмәгәндә тәмәке суырырга да ярата иде. Бер төрле сөйләп, икенче төрле эшләгәне өчен авыл урыслары аны Прохвост дип атады.

Чиркәүгә гыйбадәткә халык никадәр күбрәк йөрсә, шул кадәр күбрәк акчасы керә. Шуңа да поп тырышты, анарда диндарлыкка караганда малтабарлык хөсетлеге көчлерәк иде, күрәсең. Шунлыктан аның тырышлыгы башка юнәлеш алды. Яңа “рухани” авылның вәзгыяте белән танышканда, менә шундый фактларга игътибар итте. Революциягә кадәр Березняки храмы зур һәм бай булган. Гыйбадәт, дини бәйрәм вакытларында халык белән шыгырым тулган. Настоятель үзе дә акыллы, абруйлы һәм вәкаләтле кеше булган, диләр. Тик, заман башка - заң башка, властька коммунистлар килгәч, чиркәүнең гаять авыр чаңын кутарып төшерәләр, гөмбәзен кыямәт көне шайтаннары кебек кыланган бер төркем ир җимереп ташлый. Настоятель боларны куркытып та карый, ялбарып та маташа, тик яңарак кына бөтен волостьта шәрифле кешенең сүзен колагына да элүче булмый. Җимерү эпидемиясе вируслары кара халыкның миен ашый башлаган чак шул инде. Бераздан Павел атакайның үзенә дә чират җитә, аны совет властына каршы коткы таратуда гаепләп сөргенгә озаталар. Шул чакта ул каравылчыларны этеп җибәреп арбада торып баса да: “Сезнең авыл дөрләп яначак әле. Янып бетәчәк әле, әйткән иде диярсез!” – дип кычкырып җибәрә.

Булгандырмы бу хәл, әллә инде берне биш итә торган авыл әкиятчеләре уйдырмасымы, белмәссең, ләкин монысы мөһим дә түгел. Мөһиме шул, искене яңартып, бу легенданы файдага борырга була бит. Прохвост менә шул хакта баш ватты. Ул башта ук шундый карарга килде: бу эшне башкаручы православный булмасын. Аз булса да алласыннан шөрли иде поп. Ә авылда иноверецлар бармы? Бар, әлбәттә, сораша-белешә торгач, ул иң кулай кеше дип Хашимны тапты. Бу ир Мирасимнан килеп марҗага йортка кергән икән. Үз авылларында аларның гаиләсен бернинди әшәкелектән дә чирканмый торган кешеләр дип беләләр икән, монда да өйдәш хатыны белән бер дә фәрештәләр фатихасы алып яшәгән адәмнәргә охшамаганнар. Бик хуп. Әгәр бәндә эчкече дә, җинаятьче дә икән, ул инде акчага намусын гына түгел (анысын күптән саткан), әллә нәрсәсен дә сатарга әзер.

Прохвост Хашимны бер генә күреп сөйләште, тегесе риза булды. Шуннан күп тә үтмәде, мәктәпнең буш торган иске интернаты янып китте. Ут төн уртасында чыга һәм кеше-кара уянганчы янгын күтәрелә, коп-коры бинаны кайда инде ул сүндерү...

Районнан килгән следователь бу янгынның ни сәбәптән чыгуын тикшерүгә бөтен көчен салды, ләкин нәтиҗәсе күренмәде. Шунысы гына ачыкланды, янган бинага җиде-сигез егет аламасы җыела торган булган. Сыра эчкәннәр, тәмәке тартканнар, мәк саламы белән булашканнар, шикелле. Тәмәкене без сүндереп ташлыйбыз, дип малайлар ант итә. Гомумән, бер генә шаһит та утның нилектән чыгуын аңлата алмады. Төн салкын була, шуңа да яшьләр тиз тарала, ә янгын таң алдыннан күтәрелә. Кыскасы, Мортазинның уйлый-уйлый башы катып бетте, тик эшнең очына чыга алмады.

Кадерле укучым, әгәр синең түземлегең җитеп хикәятемнең шушы җиренә тиклем укыган булсаң, нинди әсәр бу, гел үлеш тә гел үтереш, тормышта алай булмый бит диярсең. Булмый. Булырга тиеш тә түгел. Тик, булды бит! Аның менә шунысы яман да инде, әмма синең фикерең хак. Шуның өчен бер үлемне тәфсилләп тормыйк. Гариповларның Факас исемлесе, Сәбиләне җәберләүдә аеруча рәхимсез кыланганы, одеколон эчеп үлде. Моның нәрсәсен сөйләп торасың – гадәти хәл. (Гадәти хәл?! Менә тормыш!). Шулай итеп кыйссабызның кара йөзле геройлары кими башлады, кайсын үлем алды, кайсын төрмә. Әйе, мин “отрицательный герой” дигән сүзне кара йөз бәндә дип нарыклар идем. Хәер, безнең телдә мондый атама булмаса, ягъни кирәге чыкмаса, бигрәк тә яхшы булыр иде. Ләкин, әнә бит, бер Мирасим авылында гына күпме кара йөз туып үскән. Ә Сәбилә берәү генә. Менә кайда ул трагедия, ә еланнар һәм “еланнар” үлүендә түгел. Ярый, фәлсәфәне калдырып торып, сүзебезне дәвам итик.

Хәербар су алырга соңгы вакытта көн уртасында төшәргә күнегеп китте. Чөнки кояш нурлары чокырдагы ташны кыздыргач, еланнар шуның өстенә җылынырга чыга. Менә шул еланнарга карап Хәербар алар белән Мирасимдагы Гариповлар гаиләсе арасында ниндидер бәйләнеш бар кебек тоя башлады. Әйе, бу тиле фикер генә, мөгаен, очраклы гына булуы мөмкин, тик, ни гаҗәп, барысы да бермә-бер туры килеп тора бит. Ә факт белән бәхәсләшеп булмый.

Теге чакта Сәбиләгә җиде елан турында сөйләгәч, ул ни дигән иде әле. “Мин җиде еланны көн дә күрәм, шулар арасында яшим”- диде шикелле. Менә хәзер еланнар җидәү түгел – өчәү генә калды. Былтыр Фандасны төрмәгә утырттылар – бер елан кимеде. Шуннан, кыш көнендә, Кирам исемлесе электр чыбыклары урларга тырышканда токка сугылып үлде. Язын Гариповларның иң кечесе Динар үзенең туенда асылып үлде. Шуннан - Факас. Гариповларның дүртесе юк – еланнарның дүртесе юк. Менә гаҗәп, Сәбиләне җәберләүчеләрнең берсе кимү белән, еланнарның да берсе юкка чыга. Адәм ышанмаслык мистика бу.

Чыннан да, ишле Гариповлар гаиләсе кыска гына вакыт эчендә сирәгәйде дә куйды. Ләкин моның белән генә эш бетмәде. Березняки авылында яшәгән Хашим да күптән түгел бәлагә тарыган икән. Хатыны Валя белән бергә эчкәннән соң, исерек баштан бәхәс чыгып, аны үтереп куйган.

Район үзәгеннән килгән следователь эшне озакка сузмады. Чөнки барысы да көн кебек ачык: шаһитлар бар, мәет бар, аны тукмаучы бар. Валя башы белән мич кырыена егылган. Башындагы җәрәхәте, мич читендәге кан таплары шул хакта сөйли. Кыскасы, гаепленең кулына богау кидереп районга алып киттеләр.

Авыр җинаять ачу, эшне җентекләп тикшереп тиз арада делоны судка тапшыру нинди генә тәфтишченең дә кәефен күтәрер иде. Чөнки эшеңә карап авторитет, ә авторитетка карап звание һәм оклад килә. Ләкин Мортазинның күңеле барыбер тыныч ук түгел, икенче бер җинаять борчып тик тора. Теге ут төртүчеләр ачылмый калды бит әле. Ничек инде, кемдер биш-алты йортны яндырсын да һаман да рәхәтләнеп иректә йөрсен, имеш, гарьлегең килмәсмени. Алай булырга тиеш түгел, ниндидер эз, улика, ут төртүченең кулдашы, ярдәмчесе яки, киресенчә, заказчысы булырга тиеш. Җинаятьче никадәр генә хәйләле, тәҗрибәле булмасын, бөтенләй бернинди дә эз калдырмый булдыра алмый. Бу мөмкин түгел. Ул эзне таба белергә генә кирәк дип өйрәттеләр Мортазинны укыганда. Ә ул аны таба алмый. Профессиональ горурлыҡ бар бит әле, шуңа гарьләндерә. Юк, ничек булса да бу йомгакның очын табарга тиеш ул. Тик әйтүе җиңел, эшләве авыр.

Поп исә шушы вакыйгалар арасында җай гына итеп үз мәнфәгатен кайгыртты. Дөрес, Хашим төрмәгә утыргач, башта ул көенергә дә, сөенергә дә белмәде. Бер яктан караганда, башланган эш ярты юлда тукталып калды, ә икенче яктан, бу хәл бик кулай түгелме? Следователь ут төртүчене авылдагылар арасыннан эзли, ә гаепле бәндә инде төрмәдә утыра. Кемнең башына килсен. Тик шулай да Хашимны шик астыннан чыгару яхшы булыр иде. Поп шулай эшләде дә – кара төндә ялгыз карчыкның өенә ут җибәрде. Юк, ул әбигә начарлык китермәде, карчык бу вакытта дәваханәдә ята иде, аннан аны картлар йортына күчерделәр. Анда карау һәйбәт, ашау яхшы, Матрена өчен борчылыр урын юк. Ә менә җинаятьчене табып кара инде хәзер иптәш-әфәнде кем следователь! Ут төртүче төрмәдә утыра, ә Березняки һаман яна. Моны аңларга һич кенә дә башың җитмәячәк.

Укучы фикердәшем, онытмагансыңдыр, бу янгыннарның максаты бер иде. Әйе, поп үзенең вәгазьләрендә бу фактны тулы мөмкинлектә файдаланды.

- Диннән читләшеп барасыз. Всевышнийдан курыкмыйсыз, өегездә икона юк. Балаларыгызны чиркәүгә йөретмисез, үзегез хәерне бик аз бирәсез, шулай итеп өстегезгә гөнаһ җыясыз, - дип куркытты ул авыл халкын. – Беләсезме, моннан сиксән еллар элек шушы изге Михаил храмының иеромонахы Павел атакай сезне кисәтеп киткән бит. Әгәр акылыгызга килмәсәгез, дөрләп яначаксыз, дигән. Аның сүзләре рас булды. Үзегез күрәсез, бер-бер артлы өйләр яна. Бу сезгә ихлас күңелдән дин тотмавыгыз өчен, барыгыз да чиркәүгә йөремәгәнегез өчен Хакимыбыз җәзасы. Аңыгызга килегеҙ, туганнар. Авылыбыз бөтөнләй янып бетмәс борын Ходаебыз алдында тәүбәгә килик, гөнаһларыбызны ярлыкавын үтеник. Көндез йә төнлә булсынмы, туктаусыз гыйбәдәт кылып, йортларыбызны янгыннан саклыйк, рухларыбызны мәңгелек тәмугтан коткарыйк.

Попның бу алымы карт-корыга тәэсир итә башлады. Чиркәүгә йөрүчеләр, акча китерүчеләр артты. Тик ул моңа гына канәгать түгел иде: храмның кыйммәтле әйберләрен, иконаларын төяп төн уртасында кайдадыр озатты. Шулар арасында теге вакытта Серафим Суханов коткарган иконалар да гаип булды. әйе, “Христос хезмәтчесе” төпкел һәм динсез (димәк, төшемсез) авылда гомерен узгарырга җыенмый иде, шуңа да биредә булган байлык исәбенә үз маясын туплады. Кыскасы, Березняки халкы теләгәненә иреште. Бер дигән Сухановны яратмадылар, пычрак гаеп тактылар, хәзер менә үзләренә тиң-тигез килгәнен таптылар,“игелеген” күрсеннәр.

Әмма болар Березняки халкы тормышындагы бер вакыйга гына. Ул безнең кыйссабызга, Хәербар белән Сәбилә язмышына кагылмый кебек. Шуңа да без сүзебезне янә Мортазинга күчерик. Озак уйланды ул, сорашмаган, киңәшмәгән кешесе калмады, тик шулай да җинаятьченең эзенә төшә алмады. Эзенә төшә алмады алуын, әмма, зирәклегең булса, мондый эш бөтенләй файдасыз да булмый. Тикшерү барышында Мортазинга шундый факт билдәле булды: былтыр, чиркәү подвалыннан иконалар югалгач, элеккеге поп сихерче дип даны чыккан Хәербар атлы кешегә барган икән. Имеш, ул шундый-шундый адәмнәр урлаган, дип сөйләп биргән. Бу хәбәр Мортазинның миен зеңкетте. Баштарак ул үз көченә яки бәхетле очракка өметләнде. Нинди булса да бер очы чыгарга тиеш бит, без капчыкта ятмый. Әмма бу юлы без, ягъни энә йомырка эчендә, йомырка кош оясында, оя агач башында, агач утрауда, утрау күл уртасында, ә күл... әллә кайда иде шул. Мортазин морадына ирешә алмады. Үз-үзе белән тартышып йөри торгач, ниһаять, ул бер карарга килде һәм, гарьлеген җиңеп, ерак юлга чыкты.

Иномарка күрсә, Хәербар чыраен сыта, ошатмый ул аларны. Дөресрәге, аларның хуҗаларын. Йә үзләрен бик дорфа тоталар, йә булмаса әллә нәрсәләр сорашып йөдәтеп бетәләр. Гүя дәваланырға түгел, ә биш минутта медиум яки экстрасенс булып кайтырга килгәннәр. Ә син менә аларны өйрәт тә куй, аз да түгел, күп тә түгел.

Бу юлы иномаркадан милиция майоры киемендәге кеше чыкты. “Мортазин”, - дип таныштырды ул үз шәрәфе белән. “Мортазин икән Мортазин, минем өчен кеше син, Алланың кашка тәкәсе түгелсең”, - дип уйлады Хәербар, тик көтмәгән кунагына әдәп күрсәтергә тырышты.

- Мин бу эшне эшләмим, - диде ул, Мортазин үзенең гозерен сөйләп биргәч.

- Ни өчен? - дип гаҗәпләнде анысы.

- Бу бит сезнең һөнәри эшегез. Миңа моның нәрсәгә кирәге бар!

- Син ничек сөйләнәсең, гражданин, минем кем икәнне белмисеңме әллә?!

- Белмим. Алладан олы түгелсең дип беләм.

- Телеңне тый, югыйсә үкенергә туры килер.

Мондый, тәртәгә сыймас мөнәсәбәткә җавап итеп, Хәербарның бер бик “шәп” сүз әйтәсе килсә дә, чыдады, әйтмәде, кирәкмәгән җирдән үзенә бимаза алырга теләмәде. Ул һәйбәт итеп кенә аңлата башлады:

- Карагыз әле. Мин менә шәһәрдән, кешеләрдән качып, урман уртасына килеп яши башладым. ә сез мине эзләп киләсез дә тагы да шул күңелгә ятмаған эшләрдә катнашырга өндисезме?

- Ярый, кайдан, нигә качканыңны белешермен, алайса.

- Белешәсе юк. Кирәккән-кирәкмәгән җиргә кысылып гөнаһ эшләдем. Башкача шундый хаталарга юл куймас өчен җәмгыятьтән аерым яшим.

- Милициягә ярдәм итү – синең бурычың.

- Ә җинаятьчеләрне эзләү – сезнең һөнәрегез, эшегез. Әгәр аны мин табып бирсәм, бер хәл булган саен сез миңа йөгереп килә башларсыз бит. Ә кайда четерекле эшләр чишә-чишә тәҗрибә туплау, камилләшү, ә кайда профессиональ горурлык?

- Йә, әйтәсеңме, юкмы. Югыйсә, мин сиңа җинаятьне ачуда комачаулаганың өчен статья чәпәп куям.

- Саташма әле монда, бар, алдыңнан артың ямьле! - диде Хәербар, түземлеге бетеп.

- Нәрсә?! Бер суксам бетәсең бит, бөҗәк!

- Ә син сугып кара, өлгерерсең микән, - диде нәфрәт белән Хәербар. Ул шушы мәлдә туры итеп Мортазинның күзләренә карады. Тегенең кинәт баш миен түзеп торгысыз салкын куырып алды. Ул, йодрыгын Хәербарның баш очында күтәргән килеш, катып калды, аннан селкенә-калтырана берничә адым артка чигенде, шуннан борылды һәм кинәт, тәмуг авызыннан котылган гөнаһ ияседәй, күзләре акайган килеш чыгып йөгерде.

Кәттә машина үкереп урынында буксовать итеп алды да алга ыргылды. Бары тик әйләнбаш урманы янында гына акылына кайтты Мортазин. Җен ачуы белән тормозга басты. Нәфрәтенә түзә алмый машинасыннан чыгып күптән үк артта калган урман яланы ягына карап йодрык болгап кычкырды:

- Үтерәм мин сине, колдун! Барыбер дөмектерәм. Барыбер бетерәм! Ишеттеңме?!

Көн гаҗәп матур, якты булып туды. Ник бер яфрак селкенсен дә, ник шылт иткән тавыш ишетелсен. Бу көнне ике елан үз куышларыннан чыгып шуа-шуыша ерак кына киттеләр. Кеше белән елан – дошман, дияргә була. Ничек кенә булмасын, кеше елан күрсә, нигәдер мотлак рәвештә аны үтерергә тырыша. Шуңа карамастан, күп еланнар адәми затларга якын яшәүне кулай күрә, бакчаларда, базларда оялый. Бу ике еланның оясы кайда булгандыр, билдәсез, тик, әнә бит, килеп өй ниргәсенә менеп яттылар. Болар Хәербар өе янындагы еланнар булмагандыр, аннан кадәр ничек килсеннәр, мөгаен, икенчеләредер. Тик, нишләп әле моңача күренмәгән нәмәрсәләр бүген килеп монда ирәеп яталар? Белмәссең, әллә кешеләр тормышын күзәтәлер, әллә шул тормышны бозарга тырышалар...

Бу көндә Сәбилә фельдшер пунктына барырга тиеш иде. Авырлы булгач, күренеп кайтырга кирәк. Йорт эшләрен бераз ерып чыккач, шунда юнәлде. Аннан кайтып килешли ахирәте Минзилә очрады. Ул, ниһаять, Хәмзәсенә кияүгә чыкан иде – бик тиз авырга да калып куйган икән. Ике яшь кәләш урамда бераз сөйләшеп тордылар.

Ә еланнар һаман ята. Кыймылдап та карамыйлар. Аларның эше дә, ашыгыр җире дә юк. Шуңа да алар мәңгелек фәлсәфә, мәңгелек сер-зәхмәт кебек. Сәбиләнең кайтканын көтү алар өчен бер черем итеп алу гына булды. Алар күрде, алар барысын да күрде! Тик алар телсез. Алар шаһит түгел...

Сәбилә җилкапкадан килеп керүгә ике егет абзардан килеп чыгып аны тотып алды.

- Эләктеңме, кәнтәй, күптән сине дөмектерергә кирәк иде. Менә вакыты җитте! - дип берсе аның битенә сугып җибәрде.

Сәбилә чайкалып китте. Шул уңайдан икенчесе арттан китереп бәрде. Тукмала торгач, хатын егылды, ә адәм актыклары, ярсып, аны типкәләргә тотынды. Бераздан алар бичараны аягыннан тотып лапаска сөйри башладылар. Аңына килгән Сәбилә тибенергә маташты һәм түфли үкчәсе берсенең иягенә эләкте. Моңа әтрәк әләмнәр тагы да ныграк котырып, хатынның түфлиләрен йолкып ыргытылар, кычкырырга маташканы өчен кат-кат авызына суктылар. Шаулап кан китте. Ләкин бичара һаман аңында иде әле. Аны тотып торып башын абзар баганасына бәргәләделәр. Шунда гына ул хәрәкәтсез калды, буынсыз булып җиргә авып төште.

- Тиз үлмәсен, - диде кабәхәтләрнең берсе.

Әйе, ике явыз Сәбиләнең берни дә сизми үлүен теләми иде. Алар кеше җәзалаудан кызык таба иде. “Бу хәшәрәтне ничек тә аңына китерергә кирәк”, - диештеләр. Шуңа да һушсыз хатын өстенә бер чиләк салкын су сиптеләр. Сәбилә хәлсез күзләрен ачты. Шуны гына көтеп торган бу бәндәләр аның кулларын артка каерып, муенына бау салдылар...

Еланнар боларның барысын да күрде. Еланнар барысын да белә. Ләкин алар шаһит түгел. Еланнар дөньясында шаһит та, суд та, төрмә дә юк. Алар үтерешсез генә яши. Шуңа да алар, сәерсенеп кешеләрнең кыланышын күзәтеп, кара дүңгәләк булып ниргәдә тик яталар.

Ә өйдә карчык “җәфалана” иде. Аның нияте җиренә җиткерелеп үтәлдеме, барысы да дөрес эшләндеме, беттеме теге зәхмәт – тизрәк беләсе килә иде. Елан кешене чага икән, артына борылып карамый китеп бара. Кеше үләме, юкмы аның өчен мөһим түгел, үзе исән булса җиткән. Ә менә адәм балалары (бәлки, Иблис балаларыдыр?) бер-берсен үтерүдән канәгатьлек ала. Әйләнеп килеп шул урынны карап йөри, ничекләр булганын кат-кат исенә төшерә. Мәмдүнә дә йортка чыгып җентекләп күзәтеп керде. Аунап яткан түфлиләрне пөхтә генә итеп күтәрмәгә итеп утыртты. Ул бик тыныч иде. Йә, шуннан әйтегез инде, кем кыргый, еланмы, әллә кешеме?

Карчык чамалады: инде йомыш үтәүчеләр әллә кайдадыр, эзләре суынды, килененең “кайтмавына” да ярты гомер узды, димәк, эзләп чыгарга ярый. Ул телефонга үрелде. Сәбиләнең әнисенә, ул кереп йөргән барлык кешеләргә шылтыратып чыкты, килене аларда “юк” икән. Шуннан чыгып эзли башлады, бакчадан, абзар тирәләреннән карады. Берничек тә “таба” алмагач, Мәмдүнә күрше-күләнгә кереп чыкты. “Бигрәк йөрәгем әллә нишли, бер-бер хәл булмагае”, - дип аларга шом салды. Шуннан авылның икенче очына юнәлде, анда Габитләр бер кешегә веранда кагып маташа иде.

- Сәбиләнең гадәтен белмисеңмени, әни, ул бит кайбер чакта иртән китеп кич тә кайта! - диде ачу белән улы. Шуннан, уйлап торгач, өстәп куйды: - Ярый, алайса, бераз көтик тә, кайтмаса, эзләрбез.

Кайтышлый Мәмдүнә күрше карчыгына кереп чыгарга булды. “Бигрәк эчем поша, әйдә әле безгә, ичмасам бер иркенләп чәй эчик әле,”- дип, аны үзләренә чакырды. Чөнки Мәмдүнәгә шаһит кирәк иде, шаһит...

Икәүләп килеп керсәләр, баядан бирле эзләнелгән Сәбилә лапаста асылынып тора, имеш. Мәмдүнәнең куркыныч тавышы авыл буйлап яңгырады.

Шул арада халык җыелып китте, барчасының йөзе караңгы, барысы да карачкыдай тын, йөрәкләрен телгән аптырау белән бер-берсенә тавышсыз гына сорау биргән кебекләр: ничек бу болай булган? Үзе үлгәнме, кемдер үтергәнме? Шушы кызның үлеме кемгә кирәк булган? Үз-үзенә кул салган дисәң, иртәнге якта гына фельдшер янында булган, Минзилә белән сөйләшеп торган, аларның икесе дә киленне бик шат иде, тиздән ана булачагына куанып йөри иде, диләр.

Тәфтишчеләрнең эзләнү-тикшеренүләрен халык тын гына күзәтүен белде. Гүя кешеләр әле үз күзләренә ышанмый, ә белгечләрдән сүз көтә. Сәбилә тере бит ул дигән сүз көтә! Ләкин...

Тикшерү барышында тагы да шул ачыкланды: Сәбилә ялан аяк, туфлие күтәрмәдә тора. Гаҗәп: дөм исерек эчкече дә, эче киткән сырхау да абзарга аяк киемсез бармый, абзар бит ул. Аннан соң шул аягың белән ничек өйгә керәсең?!

Аптырарлык та, борчылырлык та шул. Бер гаиләдән бер-бер артлы ике кеше асылынып үлсен әле. Соңгы вакытта Гариповлар кырылып бара түгелме? Тегеләре бик җәл дә түгел инде аның, Газраил гел генә ялгышып йөремәгәндер, ә менә шат күңелле, алчак хатын (бала гына бит әле ул) нишләп бу юлга баскан? Ай-һай-һай. Ышануы кыен...

Сәбиләнең иреннәре күгәреп шешкән, муены, яңагы тырналган, эче, башы, бот тирәләре күм-күк... Шуңа карамастан, тәфтишчеләр: “Мәрхүмә үзе асылынып үлгән”, - дигән нәтиҗә ясады.

Ә еланнар һаман ята. Югыйсә, алар өчен “маҗара” да бетте. Гүя нидер көтәләр. Ана бит, кайдандыр ишетеп килеп җиткән гәзит хәбәрчесенең үзләрен фотога төшерүенә дә игътибар итмиләр. Алар нәрсә көтә, ниләр уйлый, нәрсәләр белә икән...

Якты дөнъяның бер гүзәл кызы, бер гаепсез җаны, шакшылык һәм хурлык арасында яшәп тә күңелендә шат җырлар тудыра алган бер заты харап булды, ерткычлар кулыннан юк ителде. Бу хакта Хәербар ишеткәч...

Әйе шул, Сәбилә белән Хәербар хикәятебезнең башында очрашкан иде, сүзебезнең азагын да алар турындагы кәлимәдән тәмамлыйк. Шулай яхшырак булыр. Ә аңа кадәр кыска гына итеп тагы да бер вакыйга турында сөйләп үтик, тагы да бер вәхшилек очрагын йөрәгебез аша үткәреп, кабәхәтлекнең чиге булмавына исебез китеп сүзсез калып торыйк. Шул чагында без, бәлки, вәхшиләрчә үтерелсә дә Сәбилә шул ерткычлар тырнагыннан котылды, хәзер ул, һичшиксез, Аллаһыбыз мәрхәмәте астында дип үзебезне юатырбыз. Әллә инде Гариповларга карата нәфрәт һәм җирәнүебез көчәеп, чәчкә кебек чагында харап булган мәрхүмәне тагы да ныграк кызганырбызмы? Тегеләй дә, болай да дөрес булыр. Янә дә шунысы рас: Еланлы чокырда иң олы, иң юан елан гаип булды. Сәбиләнең каргышы сукты, ахрысы. Әйе, бернинди хорафатларга ышанмаучы, барып чыккан ваемсыз кеше дә миңа кушылып бу юлы нәкь шулай уйларга тиеш. Чөнки ике ир Сәбиләне тукмаганда, Мәмдүнә тәзрәдән карап торды. Күрде кыз аның йөзен, берничә мәртәбә күрде. Нинди генә явыз карчык булмасын, яклашырга чыгар, аралар дип өметләнде. Йә, шушы “кеше” җир йөзендә яшәргә хаклы идеме?.. Үз агуыннан үлде бу елан.

Габит ул көнне мунча бурасы сатып җибәргән иде. Юл уңае кибеткә кереп мул итеп аракы алып чыкты. Егетнең шатлыклы көне, күпме акча керде, рәхәтләнеп шактый вакыт типтереп яшәргә була. Ә Мәмдүнә янә канәгать түгел, йә тегесе ярамый, йә монысы.

Ни дисәң дә, хатын-кызның үз акылы, һич ирләрчә түгел. Габитның авызына аракы эләксә – дөньясы түгәрәкләнә, бар эшен онытып тора. Ә Мәмдүнә исә эчен тырнап торган бар чүпне тышка чыгара башлый, сүз агуын уңга да, сулга да сибә. Әнә, бүген ул улын һаман да печән ташымавы өчен битәрләп алды. Шуннан аяк астында йөргән песине тибеп очырды, янәсе, бу өйдә шуны гына да ашатырлык кеше юк. Габит эндәшми кала алмады:

- Соң кем гәепле? Сәбилә сиңа ошамады, үзең юк итәргә куштың.

- Кушса ни, - диде аңа каршы Мәмдүнә, - мин бит сиңа киленсез яшик димәдем. Нигә икенчене алмыйсың? әллә ирлегең юкмы?! Юктыр! Булса, ул кәнтәең муртаеп беткән ир янына йөрмәс иде.

Ярсыган хатын сизгерлеген югалткан, күз төбендәгесен дә күрмәс булган иде. Күрсә, ярты сүздән телен тешләп өзгән булыр иде. Чөнки малае бу хурлаудан күгәргәнче кызарды, акрын гына аягөсте басты, гарьлегеннән кан сауган мие котырыгы белән алга ташланды һәм анасын электереп алып буа башлады. Мәмдүнәне сугышырга өйрәтәсе юк, иренә ул бик еш очып куна иде, улының да чәчен учлап тотып кинәт артка тартты. Авыртудан акырган Габитның каты итеп бот арасына типте. Ә үзе артына чигенмәде, качарга уйламады. Шул аның хатасы булды. Габит өстәлдәге шешәне алып күз ачып йомган арада анасының башына сукты, ул егылгач та әле кеше акылына килмәде, җенле килеш аның эченә типте, башын как идәнгә сукты. Соңыннан зур стакан тутырып аракы коеп эчте дә, чайкала-чайкала атлап караватына чак барып җитеп, урынга ауды.

Следователь Мортазин бу юлы да Габиткә мәрхәмәтле булды. Аныкынча, хәл нәкъ киресенчә булып чыккан: болар башта аз гына сугышып алганнар, шуннан татулашып аракы эчкәннәр. Хатынның үлеменең сәбәбе – чамасыз күп алкоголь. Гаҗәпләнәсе юк, мондый хәлләр булып тора. Халык эчә. Ә Габит, протоколны укыгач, шатлыгыннан “Ура!” кычкырмый чак түзде. Ләкин ул юкка шатлана иде, тәфтишченең ни өчен үзен яклавын, аның исәбенә үзенең нинди мәкерле планын гамәлгә ашырырга җыенганын ул белми иде әле.

Сәбиләнең аянычлы үлеме Хәербарны егып салды. Йөгереп йөргән ир уртасындагы кешенең иңбашлары салынып төште, күзләрендә нур сүнде, берничә көн эчендә ярты чәче агарды. Ә аның күңелендә ни барын, ни кичергәнен кем белгән дә кем аңлаған. Хәер, тыштан караганда ул тыныч иде. Ләкин, бу тынычлык артык “тыныч” иде шул, бер генә лә табигый хәл түгел иде, әйтерсең, ул ниндидер гипноз тәэсирендә торып калган да, аяк-кулларын чак кыймылдатып, сомнамбула шикелле йөри. Ә бит тынлыктан соң яшен була!

- Бу кадәр дә авыр югалтуга кеше түзә ала дип уйламаган идем, Сәбилә. Ә мин хәтта йөрәк авыртуын да сизми йөрим. Бәлки, ул авырту, сызлану соңрак килер. Ә бүген минем җаным үле сыман, күңелем буш. Күкрәгемдә бушлыктан башка һичнәрсә юк. Тирә ягым буш. Синсез матурлык дөньясы бушап калды. Мин үзем дә шушы бушлыкның бер кисәгемен.

Хәербар үз алдына сөйләнеп утырганын сизеп, сискәнеп китте. Аңына килде. Мондый чакта вакыт төзәтә, диләр. Күрәсең, ниндидер очракта вакыт үзе дә җан җәрәхәтләренә җөй салырга булдыра алмыйдыр. Югыйсә, Хәербар, әлегә кадәр тап-таза, шактый яшь күренгән Хәербар, мизгел эчендә алтмыш яшьлек бабайга әйләнеп куяр идеме. Ул бит, карап торсаң, ике канаты каерылып җирдә аунап яткан, кичә – мәгърүр, бүген – байгыш кош хәлендә торып калды. Ни өчен ул, башкаларның язмышын юраган адәм, иң якын кешесенең хәтәрен күрә белмәде? Мәхәббәттән күңеле күкнең җиденче катында булып, аңы томалангангамы? ә бит, инде хәзер эш узгач, Хәербар яхшы күрә: бәла эренләгән шеш шикелле акрынлап тулышып килгән, аны күрмәү мөмкин дә булмаган. Теге, Сәбилә сөйләгән легенданы хәтерлисезме? Борын заманда ук кеше үтерүче зобаный ир һәм уйнашчы хатын Гариповлар нәселеннән булган бит. Шушындый холыклы бер өер ир яшәгән өйдә бәла-каза чыкмый тора ди мени. Бигрәк тә, Сәбиләнең Хәербарга тартылуын исәпкә алганда, бу бит дарыга төшкән ут.

Хәербар белә, дөньяда Аллаһ тарафыннан сайланган-билгеләнгән кешеләр була. Андыйлар беркайчан да рәхәтлек күрми, гомер буе башлары бәладән чыкмый. Ник Хода үз баласына бу кадәр рәхимсезлек күрсәтәдер, бусы безгә мәгълүм түгел, ләкин Хәербарның иманы камил – бу кешеләр оҗмаһка эләгә.

Мондый адәмнәр “тамгалы” була. Хәербар берничә төрле тамга белә, бересе – гариплек. Болай дигәч, һәр гарип бәндә: “Йа Хода, мин Аллаһ сайлаған кеше икәнмен бит!”- тип куанырга ашыкмасын. Гарипләр күп ул, ләкин меңнән бере, бәлким, әллә ничә меңнән бере генә затлы булыр. Боларны уйлаганда Хәербарның үз гариплеге исенә төште. Юкчыл елларда кечкенә малай җылынмакчы булып мичкә кереп ята. Ни хикмәттәндер ул бик каты йокыга тала. Әнисе утыннар артында яткан баласын күрмичә, ут кабызып җибәрә. Инде төтенгә чәчәп, тәне яна башлаган малайның акыруына сыер саварга чыгып киткән хатын йөгереп кереп улын уттан тартып чыгарганчы һәлакәтле минутлар уза. Авыл табибы килеп карый да: “Бәхилләш син бу малаең белән. Өметләнәсе калмаган,”- ди. Кеше тиресенең җитмеш проценты пешсә, ул үлә, дип раслый медицина. Ә малайның башында гына кайбер җирләре пешми калган, сул беләге кабыргасына ябышып үтәли пешкән, биредә һичнинди икеләнү булырга мөмкин дә түгел. Вәләкин, табибларны шаккатырып, малай һаман да үлми. Табигать кануннарына сыймаган хәл кылына – Хәербар исән кала. Моны Аллаһ эше дими ни диясең. Әйе, тумыштан гарипләр, сугыш, авария аркасында имгәнүчеләр, үз-үзләрен бозучылар бу исәпкә керми. Ә менә Хәербар әнә шул Аллаһ сайлаган адәмнәр сафына карый иде булса кирәк. Һәрхәлдә, аның соңыннан ачылган гайре табигый сәләтләре шушы хакта сөйли иде. Димәк, балачакта аның исән калуы очраклы булмаган.

Хәербар турында, кадерле укучы, без менә шундый, моңача сиңа билгеле булмаган хәлләр турында язып үтсәк тә, ул үзе: әйе, мин шундый кеше, дип ышанып әйтә алмас иде, киресенчә, ул Сәбилә турында шундыйрак фикердә иде. Гәрчә аның бернинди гариплеге булмаса да. Хәйер, гариплек бердәнбер билге түгел дидек бит әле, бәлки кызның унтугыз яшендә мөкиббән китеп шигырь-җыр яратуы, гадәттән тыш самимилыгы, гөнаһсызлыгы әнә шул “тамга” булмады микән?! Шунысы хак хәлдә, Сәбилә фаҗигасын алдан белгән рәвештә дә берни эшли алмаган булыр иде Хәербар. Хода кодрәтенә каршы торырлык көч юк.

Ә бит “тамгаланған” кешеләрне күккә аша диләр. Дөрес булса, Сәбилә инде оҗмаһта. Фаный дөнья гомере – бер мизгел икәнлеген исәпкә алсак, биредә күргән газаплар бәрабәренә Сәбиләнең мәңгелек оҗмаһка лаек булуы бик дөрес һәм муафыйк хәлдер. Гариповларга килгәндә инде, алар мәңгелек тамугта. Инде алар күрәчәк газапларны тасвирлау өчен адәми тел чаралары гына ифрат накыс вә ким булыр. Шулай булгач, бәлки, нәкъ алар кызгануга мохтаҗдыр. Ләкин, без бу дөньяда яшибез һәм һәркемгә фаныйлыктагы гамәлләренә карап баһа бирәбез. Сокланабыз, нәфрәтләнәбез. Ә Хәербарның эче-тышы нәфрәт иде. Ул гомере буе җан кыюны беркайчан да ярлыкауга лаек булмас чиксез олы гөнаһ дип уйлап яшәде. Һәм шуңа иманы камил иде. Ә бит еланны чакканчыга кадәр үтерәләр. Хәербар үтермәде, җиде елан аның янында гына яши бирделәр. Куенында елан-аҗдаһа асрады дип әйтергә мөмкин. Үкен. Хәзер булса динен-әхлагын, барлык кануннарын аяк астында калдырып Сәбиләне яклар өчен алга ташланыр иде, үзен мәңгелек тәмуг газабына дучар итү бәрабәренә булса да кызны коткарыр иде. Ләкин... Теге вакытта кулы гына тәненә ябышып янды, ә бүген аның йөрәге янды. Кара күмер булганчы янды. Үкен, Хәербар, үкен.

Юк, вакыт ярага дәва булмады. Киресенчә, тәүге мәлдәге исәнкерәве, катып калуы үтә башлагач, әрнү, үкенүләр алып килде.

Их, Хәербар, үз гомереңдәге иң зур хата эшләдең бит син. Үзеңне дә, Сәбиләнең дә чәчкәдәй гомерен харап иткән хата эшләдең. Мәңге дә гафу итәрлек түгел. Син шушы тәҗрибәң, шушы белемең белән аяк астындагы бәлане күрмәдең, юк, алай дип әйтү генә аз, күзеңә төртелгәнне күрмәдең. Их син, җир йөзендәге иң дивана дивана!..

Сәбилә елан ташы өстенә егыла язды. Куллары белән таянды. Бу ташның, бу еланнарның гади булмавын син сизмәдәңмени?! Белдең бит, Хәербар, белдең! Шуннан ни эшләдең? Берни дә эшләмәдең! Йә Ходай, шулкадәр дә ахмаҡ булырға кирәк бит! Хәзер ана, ул еланнар бетте, берәү генә калды.

Елан дигәндә, Хәербар утырган бүкәненнән авырлык белән кузгалып торды, акрын гына чокырга юнәлде. Менә ул таш. Тәүге тапкырында, җиде елан күргәч, курыккан иде, ә хәзер нибары берәү калган. Бүген Хәербар анардан бер чеметем дә курыкмый. Бәгыре катканның куркуы да, башка хисе дә юк икән. Бичара ир күз алдына җиде еланны китерде. Алар менә бүген булса, Хәербар ни эшләр иде икән? Мөгаен, еланнар өеренә үзен-үзе ташлар иде: “Мәгез, мине ашагыз, тик Сәбиләгә генә тимәгез!”- дияр иде.

Ә бүген бердән-бер елан. Ул башын күтәреп салкын күзләре белән Хәербарга карый. Юк, ысылдамый. Хәербар да аңа карый. Аның күзләре дә мәгънәсез, салкын, карашы буш. Кайдадыр бер уй барлыкка килә, әллә кайда еракта кебек, гүя Хәербар үзе уйламый, ә кайдадыр томаннар артында очып йөргән фикерне төсмерли. Ул фикер болай ди: “Менә шушы еланның муеныннан эләктереп ал син. Ташка бәр. Ул тәмам теткәләнеп беткәнче сук та сук.” Тик Хәербар кузгалмый. Ул хәрәкәтсез. Чөнки йөрәге, акылы туңган шикелле катып калган, аның өчен дөнъя буш. Хәтта дошманын да үтерәсе килми. Ул бөтенләй кузгалмас иде. Аның җиргә ятасы килә. Җиргә сузылып ятасы иде дә, рәхәтләнеп эрисе, туфракка әйләнәсе, юкка чыгасы иде.

Тик ниндидер көч аны йөретә бит әле. Җан биргәнгә җүн биргән. Ниндидер көч һаман йөретә, ашарга әзерләтә, тәм тоймаган авызы белән ашата, мич яктыра, киендерә, чишендерә...

Ләкин шунысы да хак сүз: кешенең кирәге калмаган икән, ягъни җирдә яшәвенең мәгънәсе юк икән, ул инде якты дөнья вәкиле түгел – көннәре санаулы булыр. Үлем үзенең озын тырнагын урман арасында, аулакта утырган кечкенә өйгә дә суза башлаган иде. Бу әлеге дә баягы Березняки авылындагы янгыннарга барып тоташа иде. Укучыбыз хәтерлидер: Мортазин ут төртүчене таба алмады, үҗәтләнеп кат-кат эзләнсә дә берни барып чыкмады, шуннан ул аптыраудан Хәербарга килгән иде, әмма монысы дәүләт хезмәтендәге кешенең гарьлегенә тиеп, ачуын чыгарып кайтарды. Бәлки, бу Хәербарның тагы да бер ялгышы булгандыр. Хәер, без ялгыш дигәнне ул үзе ифрат дөрес дип тә уйлавы бар, һәркемнең үз фикере. Ләкин бәла шунда, Мортазин тукталып калмады, уйлый торгач, әмәлен тапты.

Следователь гадәттә үзенә кирәк кешене чакыртып ала. Ләкин бу юлы аерым очрак иде. Мирасим авылы гражданы Габит Гариповны чакыртмады ул, машинасына утырып үзе китте – уйлаган эше кәгазь, шаһит кебек нәрсәләрдән азат булырга тиеш. Габит иптәшләре белән пилорамда такта яралар, дөресрәге, эчеп утыралар иде.

- Гражданин Гарипов, минем сезнең белән сөйләшәсем бар. Кайсыбер нәрсәләрне ачыкларга кирәк. Әйдәгез әле, читкәрәк китик, - диде ул.

Габит шөр җибәрде. Тикшерү тәмам дигәннәр иде, әллә инде яңадан чокына башладылармы? Сәбиләнең чынында ничек үлүен белә калсалар, ай-һай егетне бик озак срок көтә. Җитмәһә, әнисе дә башка бәла булды...

Аның бу куркуы Мортазин файдасына иде, башкаручы итеп ул Габитны сайлап ялгышмады. Юк, моны үгетләп торырга кирәкми, акча бирәсе дә түгел, бу үзе шатланып риза булырга тиеш, дип уйлады ул. Ә Габитка болай диде:

- Гражданин Гарипов, тикшерү барышында яңа фактлар ачылды. Шуларга караганда, хатыныңны син үтерткәнсең булып чыга. Аеруча вәхшилек белән кеше үтерү, җитмәсә, авырлы хатынны бит әле, бу, беләсеңме күпмегә тарта? ә анаң турында әйтеп тә тормыйм, мин яклап алып калдым сине.

Мортазин тынып торды. Егет кисәге үз өстенә нинди куркыныч янавын яхшырак аңласын.

- Ләкин, бер әтнәкәсе бар. Ягъни, синең хәлеңне җиңеләйтергә дә була.

Габит эндәшмәде, нык тәэсирләнүдән ул телсез иде, әмма ялагай эт шикелле тилмереп следовательнең күзләренә күтәрелеп карады. Анысы озак көттермәде, сүзен дәвам итте.

- Синең диван астында ау мылтыгың ята. Рөхсәт кәгазең дә юк икән. Ул мылтыкның файдасын күрмәгәч, ни пычагыма саклыйсың?

Габит тагы да эндәшмәде, тик күзләрендә сорау чагылды.

- Син Хәербар дигән кешене беләсеңме, теге, урман колдунын? - дип дәвам итте сүзен тикшерүче.

Егетнең йөзенә кара шәүлә йөгерде. Ул, “әйе” дигәнне аңлатып, баш кагып куйды.

- Белсәң шул. Ул минем горурлыгыма тиде, мин аны яратмыйм. Син дә аны яратырга тиеш түгелсең. Шулаймы? Чөнки хатының...

Мортазин тукталып калды. Әйтеп бетү кирәк түгел, кешегә кинәя көчлерәк тәэсир итә. Башына коткы салынган адәм, үзен үзе котырта, ситуацияны бишләтә арттырып күз алдына китерә. Шуңа нәфрәте дә көчле була. Ә Габит чынлап та барысын да исенә төшерде: Сәбиләнең район үзәгеннән “тегенең” машинасына утырып кайтуын күргәннәр. Азак шушы урман албастысы янына барып йөри, диделәр. Җитмәсә, сөйрәлчек алтын балдак та тагып алган иде: “Декрет акчасына алган идем”, - диде. Вәт кабәхәт бу Хәербар. Ишеген текәп куеп, ут төртеп яндырырга кирәк үзен.

Ләкин Мортазин икенче төрле уйлаган иде.

- Үзеңне адәм мәсхәрәсенә калдыруларын беләсеңме син? - диде ул тагы да бер тапкыр.

- Беләм, - диде Габит салкын нәфрәт белән.

- Белсәң шул, үч алырга теләмисеңме?! Шул хурлыкны күтәреп яшисеңме инде хәзер, бер дә гарьләнә белмисеңме!

Габит тагы да эндәшмәде. Ләкин ул хәзер курыкмый иде, киресенчә, ачуыннан йодрыкларын төйнәгән иде. Ә Мортазин, аның “җитешкән” булуын күреп, йомгак ясарга булды.

- Синең мылтыгың бар, егет, белдеңме? Мылтыгың бар! Ул беркайда учетта тормый. Файдалан да юк ит. Кыскасы, үзеңне ир кешегә санасаң, аңла. Без моңа кадәр сихырчыдан башка да яшәдек, моннан соң да яшәрбеҙ. Шуны аңла. Ә мин “Сәбилә Гарипованың үлемен тикшерү эше” дип язылган папканы, “закончено” дип мөһер сугам да, архивның иң арткы киштәсенә, иң күренмәс җиренә мәңгелеккә яшереп куярмын. Әгәр мине дөрес аңлаган булсаң, тыныч яшәрсең.

Мортазин салып киткән мәкер орлыгы Габитның күңелендә бик тиз үрләп чыкты. Булса була икән үз-үзеңне шулкадәр томаналандыру, ул хәзер Сәбиләнең үлемен дә Хәербардан күрә иде, әйтерсең дә иптәшләренә кушып үзе үтертмәгән. Бераздан Габит барысын да уйлап, күңеленнән әзерләнеп беткән иде инде.

Караңгыда авылдан чыгып китеп, урмандагы өйне агач арасыннан озак кына күзәтеп ятты ул. Хәербар берничә тапкыр чыгып күренеп керде. Тик Габитнең аны шушында гына атасы килмәде, алай мәетен яшерергә кирәк була. Юк, бу хайванның өненнән ераккарак киткәнен көтәргә кәрәк.

Ә Хәербар бу көндә мүк җиләге җыярга сазга барырга җыена иде. Вак-төяк эш белән маташып бераз вакыт үткәч, ягъни көн ярыйсы гына җылыта башлагач, кәрзинен беләгенә элде дә сукмакка төшеп китте. Мирасим ягына түгел, кире якка атлады ул. Монда авыллар юк, икенче районга караган башка авылга тиклем ун чакрымнан артык. Урталыкта олы гына сазлык ята. Мүк җиләге күп анда. Бормаланып барган урман юлы белән килде дә, Хәербар шул сазлыкка кереп китте. Берничә минуттан шул ук сукмакка кулына мылтык тоткан икенче кеше дә аяк басты. Әйе, бу көнне сазлыкка бер-бер артлы ике кеше кереп китте. Чыгучы булмады...

Хәербар кемнеңдер артыннан килүен эчке тойгы белән сизде. Юкка килми шикелле ул, очраклы бәндә түгел. Күрәсең, аның белән алышырга туры килер. Ил мыжгуыннан урман эченә качтым дигәч тә, кара рухлар барыбер эзләп тапты бит. Берсе арттан килеп ята. Үз көченә түгел, утлы коралга таяна, димәк, тигез көрәшне түгел, ә мәкерлек сайлаган ул.

Хәербар туктап калды. Нигәдер экстрасенс сәләтен кулланмады, ул турыда онытты, шикелле. Әллә Хода бәндәсенә Ходайдан рөхсәт юк идеме. Үз үлемен, әгәр тәкъдир шулай икән, йөзгә-йөз каршы алырга булды кеше. Хәербарның үзен көтөп торганын күргәч, Габит ашыкмый гына якынлаша башлады. Килә-килешли мылтыгын төзәде.

- Иманыңны укып кал, сихырчы. Атам мин сине.

- Атырсың. Тик, кулың нык калтырый бит әле, яза атырсың димен, якынрак кил.

Габит, яхшы киңәш тыңлаган шикелле, чынлап та биш-алты адым алга атлады. Ул Хәербар йөзендә курку, ялварыу күрергә теләгән иде сыман. Тик, анысы, ни гәжәп, тыныч калды. Бу хәл Габитны ашыкмаска, тагы да якынаерга мәҗбүр итте. Ничек кенә батырланып маташмасын, үлем алдыннан кеше барыбер курку кичерергә тиеш. Бу бәдбәхетнең котын алмыйча үтереп кенә куюның кызыгы юк, дип уйлады ул. Ә “бәдбәхеткә” шул гына кирәк, Габит якынырак килгән саен аның исән калу ихтималлыгы арта. Ерткычлар бит бер генә сикерә, ул да шулай эшләргә тиеш.

- Нәрсә, үлүе куркынычмы, котың ботыңа төштеме? - диде Габит, теләгенә ирешергә тырышып.

- Үлемнең ничек куркыныч булуын синнән сорарга кирәк, чөнки монда үлемне эзләп син килдең.

Бу сүзләрне Хәербар иртәрәк әйтте, шикелле, Габит моңа түзә алмады, тәтегә басты.

Мылтык көбәгеннән ут күренгәнчегә кадәр үк Хәербар тайпыла башлады һәм йөрәгенә төбәлгән ядрәләр аның сул иңбашын теткәләп, кан боткасы ясады. Ләкин шул ук мизгелдә Хәербар култык таягын сөңге итеп дошманына очырды. Ул туп-туры Габитның күкрәк авызына килеп тиде. Хәербарга артыгы кирәкми иде, ул урталый сыгылып, һава сулый алмый мазаланган егетнең җирдә яткан мылтыгын алды да, кайтыр якка атлады. Ни эшләсен, җиләк кайгысы калмаган иде инде. Ләкин ерак китә алмады, артында акырган тавыш ишетелде. Хәербар, кинәт борылып, әле генә бәхәс булган урынга йөгерде. Аның күңелен көчле курку биләп алды, йөрәге боздай куырылды. Егет харап була бит! Кеше үтерергә дип яши мени ул?!

Габит инде күкрәк тиентен сазга баткан иде. Хәербар аңа әлеге шул мылтыкны сузып, бахырны сөйри башлады. Умырылып чыккан иңбашыннан туктаусыз кан акканын тойдымы икән ул? Тойгандыр, ләкин авыртуын җиңеп, яшь кешене коткарырга тырышкандыр. Ул нишләп карап торып кеше үтерсен!

Җан-фәрман тартыша торгач, бересе баткан җиреннән чыгып аякка басты, икенчесе хәлдән таеп егылды. Хәзер инде Габит көчле иде. Ләкин бу юлы ул куркынычы беткән дошманы белән маташып тормады. Үзе дә үлә ул! Мылтыгын алды да, чак беленгән сукмак буйлап авыл ягына карап атлады. Егет дер-дер калтырана иде. Үләм икән дип уйлады бит ул. Кем курыкмасын ди. Тик, атлаган саен куркуы басыла, ә шатлыгы арта бара иде. Габит исән калды, өстәвенә, дошманының да башына җитте! әйе, егетнең күңелендә тантана канатларын җәя иде.

Тик, җәеп өлгерәлмәде. Сазлыктан ышанычлы җиргә чыкканда гына Габит саксызлык күрсәтте - кый үләне арасында яткан еланны күрмәде. Анысы бер генә ынтылып алды. Шуннан инде Габитның күз аллары караңгылана башлады...

**Эпилог**

Яланда тынлык. Өй ишеге каерылып ачылган. Муел куаклары буендагы умарталар туздырып ташланылган. Күрәсең, озын куллы Мирасим кешеләре “хуҗа” булып өлгергән. Тынлык. Бушлык. Биредә бүген кояш та тукталган, яфраклар да селкенми. Үләннәр тибрәлми, кырмыскалар йөгерми, кошлар очмый. Тынлык. Бушлык.

Чү. Ялан уртасында нидер булды кебек. Нидер бар. Әнә бит ул томса гына күзгә күренә. Кеше түгел. Хайван да түгел. Ак шәүлә. Томан кисәге. Төтен болыты. Тик бәләкәй, кеше гәүдәсе кадәр генә. Ул хәрәкәтләнә. Менә ул күтәрелеп ялан тирәли әйләнде, пыран-заран китерелгән корт бакчасы өстеннән үтте, шар ачык ишектән кереп өй эчендә айкалды һәм тәрәздән килеп чыкты. Ә ул пыялалы иде бит! Тик, ак төтен, үтә күренмәле шәүлә тукталып калмады, нәрсәдер эзләгәндәй һаман шул тирәдә уранды. Менә ул сукмак өсләп барды да чокырга төшеп китте, анда олы яссы таш өстендә бер